title: Moottoritorpedovene Vasama

text: Alus oli rakennettu Leningradissa vuonna 1941 brittiläisellä lisenssillä osana suurempaa sarjaa. Alustyyppi oli suurempi kuin useimmat venäläiset moottoritorpedoveneet.


title: Moottoritorpedovene Vasama

text: "Vasama" oli yksi suomalaisten jatkosodassa kaappaamista viidestä aluksesta. Se löydetiin lokakuussa 1941 uponneena myrskyssä Borstölle.


title: Moottoritorpedovene Vasama

text: On erilaisia tarinoita siitä, mitä alus oli tekemässä. Se oli joko pakenemassa saksalaisten hyökkäystä Viron saarille ja yrittämässä päästä Hankoon tai se kuului ensimmäiseen Hangon evakuointivaiheeseen.


title: Moottoritorpedovene Vasama

text: Alus oli vuonna 1941 tehokkain suomalainen lajissaan. Siinä oli ensimmäisenä 20 mm konetykki, joka osoittautuikin hyvin tarpeelliseksi ensimmäisessä operaatiossa eli Somerin loppuevakuoinnissa. Lisäksi aluksessa oli venäläismallinen hyvin tehokas savutuslaite pakoputkissa. Veneen ensimmäinen suomalainen päällikkö oli luutnantti Toivo Siivonen


title: Moottoritorpedovene Vasama

text: "Vasamaa" käytettiin moottoritorpedoveneenä syksyllä 1941 ja purjehduskaudella 1942; italialaisten veneiden saapuessa 1943 näistä poikkeava ja hitaampi Vasama muutettiin vartioveneeksi. Tällöin sen torpedonheittimet korvattiin 40 mm konetykillä.


title: Moottoritorpedovene Vasama

text: Alus luovutettiin takaisin Neuvostoliitolle syksyllä 1944. Sen myöhemmistä vaiheista ei tiedetä.


title: Navapolatsk

text: Navapolatsk () eli Novopolotsk (, ) on nuori teollisuus- ja yliopistokaupunki ja maakuntahallinnon alainen kaupunkipiiri Valko-Venäjän pohjoisosassa, Vitsebskin maakunnassa.


title: Navapolatsk

text: Vuoden 2009 väestönlaskennassa kaupungissa oli 98 138 asukasta. Hallinnollisesti Navapolatskin kaupunkipiiri () käsittää lisäksi Väinäjoen pohjoispuolella sijaitsevan Baravuh’an kaupunkimaisen taajaman (5 469 as.) ja sen viereisen kylän. Maantieteellisesti Navapolatskin kaupunki sijaitsee Polatskin hallintopiirin sisällä, Väinäjoen rannalla 6 kilometriä Polatskin kaupungin länsipuolella. Etäisyys Valko-Venäjän pääkaupunkiin Minskiin maanteitse noin 240 km ja maakuntakeskukseen Vitsebskiin 110 km.


title: Navapolatsk

text: Navapolatsk eli "uusi Polatsk" perustettiin vuonna 1958; kaupunkityyppisen taajaman nimenä oli vuosina 1959-1963 Polatski (Polotski). Se syntyi petrokemian tehdaskompleksin ympärille. Kun uusia tehtaita alettiin rakentaa Polatskin länsipuolelle, ne sijoitettiin päästöjen pelossa useamman kilometrin etäisyydelle. Myöhemmin päätettiin rakentaa tehdastyöläisille asumataloja ja niitä seurasivat paloasema, sairaala ja koulu.


title: Navapolatsk

text: Vuonna 1968 perustettu Polatskin valtiollinen yliopisto sijaitsee Navapolatskissa.


title: Navapolatsk

text: Venäläisen Družba-öljyputken Unetšan pumppuasemalta lähtevä sivuhaara saapuu Navapolatskiin, ja jatkaa edelleen Latvian Ventspilsiin ja Liettuan Butingeen. Navapolatskiin saapuu myös toinen öljyn siirtoputki Venäjän Jaroslavin alueelta Tverin alueen Andreapolin ja Velikije Lukin kautta.


title: Fuji

text:
Fuji voi tarkoittaa ainakin seuraavia asioita:
Fuji liittyy myös seuraaviin:


title: Dinah Washington

text: Dinah Washington (alun perin Ruth Lee Jones, ) oli yhdysvaltalainen blues-, R&B- ja jazzlaulaja.


title: Dinah Washington

text: Washington muutti perheensä mukana jo lapsena Chicagoon. Hän lauloi kirkkokuorossa omalla nimellään samaan aikaan kun jo esiintyi ravintoloissa nimellä Washington, mutta ei suostunut myöhemmin levyttämään gospelmusiikkia. Washington aloitti julkisen esiintymisen vuonna 1942 ja liittyi pian Lionel Hamptonin yhtyeeseen. Häntä on ainutlaatuisen äänensä vuoksi sanottu bluesin kuningattareksi.


title: Dinah Washington

text: Washington sai Grammy-palkinnon kappaleesta ”What a Diff’rence a Day Makes” parhaana R&B-esityksenä 1959. Samanniminen albumi ei saanut kriitikoilta myönteistä vastaanottoa, vaan sitä syytettiin kaupallisuudesta. Se olikin kaupallinen menestys. Sittemmin Washington jatkoi samalla linjalla.


title: Dinah Washington

text: Washingtonin yksityiselämä oli rikkonaista. Hän ehti olla naimisissa seitsemän kertaa ja hänellä oli useita rakastajia, joista yksi oli Quincy Jones. Washington kuoli 39-vuotiaana laihdutuslääkkeen ja alkoholin yhdistelmään. Hänen hautansa on Burr Oak -hautausmaalla Alsipissa Illinoisissa.


title: Chester Gould

text: Chester Gould (20. marraskuuta 1900 – 11. toukokuuta 1985) oli yhdysvaltalainen sarjakuvataiteilija, jonka luomus on sankaripoliisi Dick Tracy. Gould kirjoitti ja piirsi Dick Tracyä vuosina 1931–1977. Sarjakuva on erityisen tunnettu groteskista, lähes hirviömäisestä konnagalleriastaan.


title: Chester Gould

text: Chester Gould syntyi Oklahoman Pawneessa. Vuonna 1919 perhe muutti saman osavaltion Stillwateriin. Piirtäjän uransa Gould aloitti piirtämällä urheiluaiheisia pilapiirroksia "City Daily Oklahomian" -lehteen vuosina 1921–1923. Gould kävi Stillwaterissa vuoden ajan yliopistoa mutta muutti opiskelemaan Chicagoon, Illinoisiin. Hän valmistui yliopistosta vuonna 1923.


title: Chester Gould

text: Ensimmäisen strippinsä "Fillum Falbles" hän teki William Randolph Hearstin levityssyndikaatille vuonna 1924.


title: Chester Gould

text: Vuonna 1931 "Chicago Tribune" palkkasi hänet sarjakuvapiirtäjäksi ja Dick Tracy alkoi ilmestyä. Hän piirsi sanomalehtisarjakuvaansa seuraavat 46 vuotta. Gould ei yleensä hahmotellut juonta etukäteen vaan improvisoi tarinan kulun päivä kerrallaan.


title: Vesa Helenius

text: Vesa Helenius (s. 5. kesäkuuta 1980 Kotka) on entinen suomalainen jalkapalloilija. Pelipaikaltaan hän oli laitahyökkääjä, mutta pelasi monipuolisuutensa vuoksi usein myös keskikentällä ja puolustuksessa.


title: Vesa Helenius

text: Veikkausliigassa Helenius pelasi Kotkan TP:ssä kausina 1999–2000 ja FC KooTeePeessä kausina 2003–2008. Veikkausliigassa pelaamissaan 152 ottelussa hän teki yhdeksän maalia. Heleniuksella on eniten otteluita vaihtopelaajana Veikkausliigassa, hän tuli vaihdosta kentälle 94 kertaa. Kausina 2009–2013 Helenius on pelannut FC KooTeePeessä Ykkösessä. Juniorina hän on edustanut myös Kotkan Nappuloita, KTP:tä ja Myllykosken Palloa.


title: Vesa Helenius

text: Helenius on koulutukseltaan naprapaatti ja on toiminut kausina 2011–2013 myös FC KooTeePeen kuntovalmentajana.


title: Saku (Viro)

text: Saku () on kunta Harjumaan maakunnassa, Virossa.


title: Saku (Viro)

text:
Saku on Tallinnan eteläinen rajanaapuri. Lännessa se rajoittuu Sauen kuntaan, etelässä Kohilaan ja idässä Koseen sekä Kiiliin.
Saku koostuu kahdesta pienkauppalasta ("alevik"): Saku ja Kiisa. Lisäksi kunnassa on 20 kylää.


title: Saku (Viro)

text: Sakussa oli vuoden 2018 alussa 9 864 asukasta. Asukasluku on viime vuosina ollut kasvussa: vuoden 2014 alussa kunnan asukasluku oli 9 783 ja vuonna 2004 8 480 asukasta.


title: Saku (Viro)

text: Vuonna 2011 Sakun kunnassa oli 9 618 asukasta, joista 8 859 (92,1 %) oli virolaisia, 549 (5,7 %) venäläisiä ja 201 (2,1 %) muita kansallisuuksia.


title: Saku (Viro)

text: Kunnan keskustaajamassa Sakussa oli vuoden 2007 alussa 4 678 asukasta.


title: Saku (Viro)

text: Sakun taajamassa sijaitsee Saku Õlletehas, ja Saku-olut onkin saanut nimensä paikkakunnan mukaan.


title: Saku (Viro)

text: Valtatie 11 (Tallinnan kehätie) ja Kantatie 15 Tallinnasta Türiin kulkevat Sakun kautta. Rautatie Tallinnasta Lelleen ja edelleen Pärnuun sekä Viljandiin kulkee Sakun kautta..


title: Saku (Viro)

text: Saku on Liperin ja Ylöjärven ystävyyskunta.


title: Pentti Valkonen

text: Pentti Pekka Valkonen (11. helmikuuta 1911 Sakkola – 6. lokakuuta 1944 Alatornio) oli suomalainen sotilas ja Mannerheim-ristin ritari numero 156. Jalkaväkirykmentti 11:n kolmannen pataljoonan komentajana toiminut majuri Valkonen nimitettiin Mannerheim-ristin ritariksi 7. lokakuuta 1944, kaatumisensa jälkeisenä päivänä.


title: Pentti Valkonen

text: Jatkosodan alussa Valkonen oli III armeijakunnan Suomussalmen rintamalla. Hän oli ratkaisevasti vaikuttamassa Nouskuan lohkon, Vellammen–Oisiinlammen kannaksen puolustuksen pitämiseen sekä myöhemmin Tornion maihinnousutaistelussa menestymiseen. Suomussalmella 5. marraskuuta 1941 Valkonen määräsi pasifisti Arndt Pekurisen teloitettavaksi hänen kieltäydyttyä tarttumasta aseeseen toistuvista käskyistä huolimatta.


title: Breitkopf & Härtel

text: Breitkopf & Härtel on maailman vanhin musiikkikustantamo, jonka perusti Bernhard Christoph Breitkopf (1695–1777) Leipzigissa vuonna 1719. Nykyisin yhtiön pääkonttori sijaitsee Wiesbadenissa ja haarakonttorit Leipzigissa ja Pariisissa. Aikaisemmin haarakonttoreita oli myös Berliinissä, Brysselissä, Lontoossa ja New Yorkissa. Breitkopf & Härtelin luettelossa on yli 1 000 säveltäjää, 8 000 teosta ja 15 000 nimekettä (nuotteja ja musiikkiaiheisia kirjoja).


title: Breitkopf & Härtel

text: Breitkopfin toiminta keskittyi aluksi kirjanpainamiseen. Myöhemmin Breitkopf hankki omistukseensa ”Zum Goldenen Bären” () -majatalon läheltä Leipzigin Tuomas- ja Nikolainkirkkoja. Majatalon vaakunaeläin toimii edelleen yrityksen liikemerkkinä. Ensimmäisiä askelia musiikin kustantamisessa oli vuonna 1736 julkaistu ”Schemellis Gesangbuch”, joka sisälsi muun muassa Johann Sebastian Bachin lauluja. Bernhard Christoph Breitkopfin poika Immanuel Breitkopf (1719–1794) kehitti huomattavasti nuottipainotekniikkaa.


title: Breitkopf & Härtel

text: ”Härtel” lisättiin yrityksen nimeen 1795, kun Gottfried Härtel (1763–1827) osti sen. Breitkopf & Härtel alkoi tehdä läheistä yhteistyötä säveltäjien kanssa, joihin lukeutuivat Ludwig van Beethoven, Joseph Haydn, Felix Mendelssohn, Robert Schumann, Franz Liszt, Richard Wagner ja Johannes Brahms. Yritys alkoi valmistaa pianoja vuonna 1807. Pianonvalmistus loppui vuonna 1870.


title: Breitkopf & Härtel

text: Breitkopf & Härtel julkaisi vuonna 1862 Ludwig Ritter von Köchelin laatiman Wolfgang Amadeus Mozartin teosluettelon, Köchelin luettelon ja 1950 Wolfgang Schmiederin tekemän Bachin teosten luettelon, joka tunnetaan nimellä Bach-Werke-Verzeichnis (BWV).


title: Breitkopf & Härtel

text: Breitkopf & Härtel tuki kansainvälistä uraansa aloittelevaa Jean Sibeliusta vuodesta 1883 alkaen ja kustansi monien Sibeliuksen teosten julkaisun. Vuonna 1998 kustantamo alkoi julkaista Sibeliuksen teosten kriittistä kokonaislaitosta nimellä Jean Sibelius Works yhteistyössä Kansalliskirjaston ja Sibelius-Seuran kanssa.


title: Ten Thousand Fists

text: Ten Thousand Fists on Disturbedin kolmas studioalbumi. Se nauhoitettiin tammi- ja kesäkuun 2005 välisenä aikana. Levy julkaistiin 20. syyskuuta 2005, jolloin edellisen albumin, "Believen" julkaisusta oli kulunut kolme vuotta ja kolme päivää.


title: Ten Thousand Fists

text: Ten Thousand Fists nousi ilmestyessään billboardin listan ykköseksi, ja 6. tammikuuta 2006 se myi Yhdysvalloissa platinaa.


title: Ten Thousand Fists

text: Albumilta julkaistu single "Land of Confusion" on cover-versio Genesiksen samannimisestä kappaleesta vuodelta 1986. Singleinä julkaistiin sen lisäksi "Guarded", "Stricken" ja "Just Stop".


title: Ten Thousand Fists

text: Kappale "Decadence" oli mukana -kaahailupelin soittolistassa.


title: Arokiuru

text: Arokiuru ("Melanocorypha calandra") on kiuruihin kuuluva varpuslintu.


title: Arokiuru

text: Linnun pituus on 18–20 cm ja paino 50–70 g. Hieman kiurua suurempi paksunokkainen kiuru, jonka kaulan sivuilla on musta täplä. Töyhtö puuttuu. Siiven takareuna on valkoinen. Sukupuolet ovat samanvärisiä.


title: Arokiuru

text: Esiintymisalue ulottuu Välimeren maista Keski-Aasiaan, Portugalista lähelle Altaita. Eurooppalaiset populaatiot ovat pääasiassa paikkalintuja, mutta aasialaisista populaatioista osa on muuttolintuja, jotka saattavat muodostaa yli tuhannen linnun parvia, jotka usein lyöttäytyvät yhteen harmaasirkkujen kanssa. Euroopassa elää 20–47 miljoonaa yksilöä ja lajin kanta on elinvoimainen.


title: Arokiuru

text: Lajia tavataan Suomessa satunnaisesti. Suomen ensihavainto tehtiin Raahessa 2.10.1977. Suomessa laji on tavattu 9 kertaa vuoden 2005 loppuun mennessä.


title: Arokiuru

text: Monenlaiset avomaat, kuten puoliaavikot, arot ja viljelysaukeat. Suosii kuivia ja kuumia alueita.


title: Arokiuru

text: Pesä on maassa kasvillisuuden suojassa. Munia on 3–6, tavallisimmin 4 tai 5, joita haudotaan noin 16 päivää. Naaras hoitaa ainakin pääosan haudonnasta. Muna painaa 4,09 g. Poikaset lähtevät pesästä noin 10 päivän ikäisinä. Usein 2 pesyettä kesän aikana.


title: Arokiuru

text: Talvella siemenet ja kasvien osat, kesällä pääasiassa maassa liikkuvat isot hyönteiset. Voi juoda suolapitoista vettä.


title: Kiveä ja sämpylää

text: Kiveä ja sämpylää on Juice Leskisen vuonna 1996 julkaistu albumi. Levyn nimi on leikittelevä suomennos sanoista ”rock and roll”.


title: Kiveä ja sämpylää

text: Kaikki kappaleet säveltänyt ja sanoittanut Juice Leskinen, sovittanut Juice Leskinen – Markku Petander (paitsi ”Valmiusjoukkojen marssi” säv. trad.).


title: Kiveä ja sämpylää

text: Levyllä on mukana muusikoita useista suomalaisista eturivin orkestereista sekä vuonna 1991 tauolle menneestä Juice Leskinen Grand Slam -orkesterista.


title: Gears of War

text: Gears of War on Epic Gamesin kehittämä Microsoft Game Studiosin julkaisema kolmannen persoonan ammuntapeli. Peli julkistettiin E3-messuilla vuonna 2005 ja julkaistiin marraskuussa 2006 Xbox 360:lle sekä marraskuussa 2007 Microsoft Windowsille. Pelistä julkaistiin sekä normaali että "Collector’s Edition" -versio.


title: Gears of War

text: Peli on saanut kiitosta erittäin näyttävästä ulkoasusta, mutta myös kritiikkiä ennalta arvattavista juonenkäänteistä. "Gears of War" on ensimmäisiä kokonaan uudelle konsolisukupolvelle suunniteltuja pelejä. Julkaisupäivänään "Gears of Warista" tuli Xbox Liven suosituin verkkopeli, ja peliä myytiin yli kolme miljoonaa kappaletta ensimmäisten kymmenen viikon aikana.


title: Gears of War

text: Pelin jatko-osa "Gears of War 2" julkaistiin vuonna 2008.


title: Gears of War

text: "Gears of War" -pelissä käytetään suojana ympäristöstä löytyviä esteitä, joiden takaa voi ampua sokkona, ja suojasta voi suoraan siirtyä toiseen suojaan. Lähitaistelussa voi käyttää Lancer-rynnäkkökiväärissä olevaa karbidikärkistä vaihtuvamomenttista moottorisahaa, jolla voi sahata Locustit kahtia. Kranaatin voi myös tuikata kiinni viholliseen. "Gears of Warissa" on myös aktiivilataus, jolla voi nopeuttaa aseen lataamista. Nopea lataus kuitenkin vaatii oikeaa ajoitusta, muuten ase jumittuu. Pelissä voi käyttää myös miehittämättömiä raskaita tukiaseita, joilla voi ampua Locustit kappaleiksi.


title: Gears of War

text: Energia pelissä on ”Crimson Omen”, punainen rinkula, joka kertoo pelaajan terveyden. Jos rinkula on lievä, pelaaja voi huoletta ampua vihollista. Jos rinkula on kirkas ja uhkaavan suuri, on pelaajan suojauduttava, ja antaa rinkulan haihtua. Pelaajan terveys latautuu itsekseen täyteen ilman ensiapupakkauksia. Jos Crimson Omen kuitenkin saavuttaa täydellisen muotonsa, pelaaja kuolee, ja hänen pitää aloittaa viimeisimmästä tarkistuspisteestä (). Jos kaksinpelissä toisen pelaajan Crimson Omen on täydellinen, hän vain haavoittuu, ja toisen pelaajan on elvytettävä hänet. Jos toinenkin pelaaja kuolee, peli alkaa viimeisimmästä tarkistuspisteestä. Haavoittuminen pätee aina tietokoneen ohjaamiin joukkutovereihisi.


title: Gears of War

text: Ajat ovat kovat Sera-planeetalla, kun maan uumenista tullut Locust Horde -niminen rotu on tapattanut miljoonia ihmisiä. Ihmiskunnan ainoa toivo, petturi Marcus Fenix, kärsii vankilassa 40 vuoden tuomiotaan. Fenixin pelastaa hänen ystävänsä Dominic Santiago. Marcus toimii pelattavana hahmona koko pelin ajan, ja kaksinpelissä toinen pelaaja pelaa Dominicilla.


title: Gears of War

text: Pelissä on viisi eri kappaletta, jotka kuljettavat pelin tarinaa. Kun Marcus ja Dom evakuoidaan, Marcus tapaa uudet tiimitoverinsa, Anthony Carminen ja Minh-Young Kimin. He tapaavat eversti Hoffmanin, joka selittää Kimille suunnitelmastaan käyttää soniinista resonaattoria, jotta he voisivat saada kartoitettua locustien tunnelit ja lähettää valomassapommeina tunnetut ohjukset tuhoamaan locustien pesät. Resonaattori on kuitenkin kadoneella Alpha-ryhmällä, ja Delta (Fenix, Santiago, Carmine, Kim) lähetetään etsimään Alphaa ja resonaattoria. Matkalla alokas Carminea tapetaan ampumalla tätä päähän kiikarikiväärillä. Hetken päästä Delta löytää Alphan jäsenen, rääväsuisen Augustus "Cole Train" Colen, entisen urheilutähden. Cole kertoo, että Locust Horden ”Seeder”-otukset sabotoivat radioyhteyttä, ja Deltan pitää eliminoida Seederit, jotta yhteys päämajaan ja Alphaan syntyisi. Kun Alphaan on saatu yhteys, ovat Locustit heidän kimpussa. Delta eliminoi Locustien joukot ja tapaavat Alphan. Horde kuitenkin tekee yllätyshyökkäyksen, ja yhteenotossa luutnantti Kim ja tuntematon sotilas kuolevat. Alpha ja Delta livahtavat turvalliseen rakennukseen, jossa kuitenkin piileksii tappava Berserker. Marcus ja Dom eliminoivat Berserkerin, ja Hoffman ylentää Fenixin kersantiksi.


title: Gears of War

text: Toisessa osassa Cole ja Baird, yksi Alphan jäsenistä, liittyvät Deltaan. Pian kuitenkin pimeys saapuu raunioille, ja vaaralliset Kryll-lepakot saapuvat kaupunkiin. Dom ehdottaa, että he hankkisivat hänen selviytyjätoveriltaan ajoneuvon, jolla he pääsisivät Lethian imulsiotehtaaseen. Cole ja Baird jäävät selviytyneiden luokse, mutta yhteenotto Locusteja vastaan päättyy monen selviytyneen kuolemaan. Delta käyttää ajoneuvoa päästäkseen tehtaalle.


title: Gears of War

text: Kolmannessa osassa Delta hajaantuu ympäri tehdasta, mutta kun he vihdoin tapaavat, on vastassa Locustien eliittisotilaskaarti, Theron Guardit. Delta eliminoi joukon eliittejä ja käynnistää resonaattorin. Tämä kuitenkin epäonnistuu, koska ihmiset aliarvioivat Locustien tunneleiden määrän, ja resonaattorin tulos jää varsin vähäiseksi.


title: Gears of War

text: Neljännessä osassa Delta saapuu Fenixin kotiseuduille, tavoitteenaan saada Adam Fenixin tiedostot Locustien tunneleista. Pitkä taistelu Adamin talolle päättyy Deltan pakoon talolta, ja he saapuvat juna-asemalle.


title: Gears of War

text:
Viidennessä osassa Delta taistelee Locusteja vastaan juna-asemalla, mutta kun Lightmass-pommi kyydissä oleva juna puksuttaa ohi, vain Marcus ja Dom pääsevät kyytiin. He taistelevat niin Berserkereitä kuin Locustien ilmavoimia, eläviä Reaver-hävittäjiä. Lopulta Marcus tapaa isänsä murhaajan, suuren Locust-kenraalin, RAAMin, joka kantaa Troika-konekivääriä ja kykenee hallitsemaan Kryllejä. Kun he tappavat RAAMin, Marcus asettaa tiedostot pommiin, ja niin suurin osa Locustien tunneleista tuhoutuu. Oletettu Locustien-kuningtar, Myrrah kuitenkin kertoo pelaajalle, ettei Horde ole vielä kuollut.
Peli on voittanut useita palkintoja:


title: Ila Loueranta

text: Ilkka ”Ila” Loueranta (s. 8. marraskuuta 1955 Kemi) on Kemistä kotoisin oleva suomalainen laulaja ja muusikko. Hänen instrumenttejaan ovat piano, kitara ja basso. Loueranta työskentelee nykyisin (2007) Tampere-talon tekniikassa.


title: Ila Loueranta

text: Loueranta tuli tunnetuksi Virroilta kotoisin olleesta Donna-yhtyeestä (1975–1979) sekä vuosina 1981–1991 yhtyeistä Juice Leskinen Slam, jossa hän soitti pianoa, mutta yhtyeen loppuvaiheessa Hannu Tervaharjun erottamisen jälkeen bassoa, ja Juice Leskinen Grand Slam, jossa hän soitti kitaraa ja pianoa. Loueranta lauloi Leskisen yhtyeissä myös taustoja ja soolona joitakin kappaleita. Tunnetuimmat Louerannan soolona laulamat, Leskisen säveltämät ja sanoittamat kappaleet lienevät ”Syys” Juice Leskinen Slam -yhtyeen albumilla "Ajan henki" (1981), ”Mimosan hipiä” Juice Leskinen Grand Slamin albumilla "Pyromaani palaa rikospaikalle" (1985) sekä kappale ”MCMLXXXIV” saman yhtyeen livelevyltä "Kuopio-Iisalmi-Nivala" (1984). Levyllä "Kuopio-Iisalmi-Nivala" Loueranta tulkitsee yhdessä Juicen kanssa myös kappaleen ”Per Vers, runoilija”, joka alun perin on kuultu albumilla "Per Vers, runoilija" (1974) Mikko Alatalon laulamana.


title: Ila Loueranta

text: Grand Slam -yhtyeen siirryttyä telakalle vuonna 1986 Loueranta on esiintynyt muun muassa Anssi Tikanmäen albumeilla sekä joillakin keikoilla Police-vaikutteisessa Siberia-yhtyeessä. Samaa linjaa Loueranta toteutti edelleen Damfino-kokoonpanossaan, jossa olivat mukana muun muassa Hannu Tervaharju (basso) ja Veltzu Kinnunen (rummut). Tällä kokoonpanolla Loueranta soitti muun muassa Policen kappaleita. Louerannan varsinainen yhtye on kuitenkin bluesia soittava Rootfoot, jossa hän soittaa kitaraa ja laulaa. Loueranta oli myös mukana uudelleen kasatun Grand Slamin vuoden 2007 kiertueella.


title: Kiimingin kirkonkylä

text: Kiimingin kirkonkylä sijaitsee Oulussa Kiimingin kaupunginosassa. Se on entisen Kiimingin kunnan kuntakeskus ja se sijaitsee valtatien 20 sekä seututeiden St 848 ja St 849 risteyskohdassa Kiiminkijoen rannalla, noin 20 kilometrin päässä Oulun keskustasta. Taajaman väkiluku vuonna 2005 oli 4 876 ja pinta-ala 14,4 neliökilometriä, josta vesialuetta 0,8 neliökilometriä.


title: Kiimingin kirkonkylä

text: Kiimingin alueen peruspalvelut on keskitetty kirkonkylälle. Siellä sijaitsevat lisäksi Kiimingin lukio sekä pääkirjasto. Kiimingin kirkko sijaitsee kylän luoteislaidalla Kiiminkijoen partaalla. Kirkonkylällä sijaitsee myös Oskari Jauhiaisen museo.


title: Kiimingin kirkonkylä

text: Aholanmäki, Honkimaa, Isoahonkangas, Jaaranharju, Kaista-aho, Kirkonseutu, Kolamäki, Koskelanperä, Mansikkamaa, Niemeläntörmä, Ponnonmäki, Raatinharju, Sammaloja, Tapaninaho, Viitanmäki.


title: Seppo Pääkkönen

text: Seppo Sakari Pääkkönen (s. 15. kesäkuuta 1957 Kuhmo) on suomalainen näyttelijä.


title: Seppo Pääkkönen

text: Seppo Pääkkönen on näytellyt 1980-luvulta lähtien. Hän on näytellyt "Uuno Turhapuro" -elokuvissa sivurooleja ja televisiosarjoissa "Salatut elämät", "Hynttyyt yhteen" ja "Tappajan näköinen mies" parissa jaksoissa.


title: Seppo Pääkkönen

text: Pääkkönen on näytellyt elokuvassa "Matti" Matti Nykäsen isää, sekä "Sisko tahtoisin jäädä" -elokuvassa Emilian isää. Hän on toiminut myös "Urpo ja Turpo" -sarjan isän suomenkielisenä äänenä. Hän on näyttelijä Jasper Pääkkösen isä, näyttelijä Antti Pääkkösen isoveli ja taidemaalari Markku Pääkkösen pikkuveli. Lisäksi hänellä on kaksi muuta veljeä, Jukka ja Matti. Pääkkönen on luonut merkittävää uraa myös teattereissa.


title: Seppo Pääkkönen

text: Pääkkönen meni naimisiin lavastaja Sari Paljakan kanssa kesällä 2018. Pariskunta asuu Kuopiossa.


title: Nila

text: Nila eli floeemi (engl. "phloem") on putkilokasveissa oleva johtosolukon osa, joka kuljettaa orgaanisia aineita, erityisesti yhteyttämistuotteita lehdistä muualle kasviin. Nila on paljassiemenisillä yksinkertainen siiviläsolujen ketju. Koppisiemenisillä nila on monimutkaisempi ja koostuu siiviläputkista, nilatylppysoluista, seurasoluista ja niinisyistä. Nila ympäröi puuosaa yhtenäisenä kerroksena.


title: Nila

text: Männyn nilasta on tehty pettujauhoa.


title: L (albumi)

text: L on Juice Leskisen albumi, joka julkaistiin vuonna 2000 Leskisen 50-vuotispäivän kunniaksi. L tarkoittaa roomalaisilla numeroilla viittäkymmentä.


title: L (albumi)

text: Kaikki kappaleet säveltänyt, sanoittanut ja sovittanut Juice Leskinen, paitsi ”Mikä mies” (sov. Leskinen–Suvalo), ”Nolojen tilanteiden chachacha” (sov. Leskinen–Kätkä), ”Rampojen valssi” (sov. Kätkä) ja ”Vahdinvaihto” (säv. Bob Dylan, suom. san. Leskinen)


title: L (albumi)

text: Leskisen taustalla soittaa edellisen "Kiveä ja sämpylää" -albumin tavoin nimekäs, menestyneistä ja osaavista suomalaisista muusikoista koottu taustayhtye. Levyllä vierailevat myös Vesa Hyrskykari (tenorisaksofoni), Pia Bos (laulu, tinapilli), Seija Hurskainen (laulu), Jukka Kaven, Pirkko Kontkanen (viulu), Toni Lähteenmäki (laulu, kitara), Marjo Minkkinen (laulu), Nipa Niilola (kitara, mandoliini), Jari Pasanen (kitara), Ursula Salo (laulu), Satu Sopanen (kantele, laulu) ja Salli Suvalo (laulu, tinapilli).


title: Vytegra

text: Vytegra () on kaupunki Vologdan alueella Venäjällä. Se sijaitsee Vytegrajoen varrella varrella 15 kilometriä Äänisestä etelään. Vytegrassa on Volgan ja Itämeren välisen vesireitin satama. Kaupunki on Vytegran piirin keskus. Asukkaita on 11 200 (vuonna 2005).


title: Vytegra

text: 1400–1500-luvulla seutu kuului Novgorodin Äänisen viidenneksen Vytegran pogostaan, jossa sijaitsi paikallisen suola- ja viljakaupan keskus. Vuodesta 1710 lähtien tunnetaan Vjangin satamapaikka, joka toimi Pietari–Arkangeli -kauppareitin välietappina. Vuonna 1773 kylä sai kaupunkioikeudet ja samalla nimeksi otettiin Vytegra paikkakuntaa halkovan joen mukaan.


title: Vytegra

text: 1700-luvulla kaupungin asukkaat harjoittivat lähinnä kauppaa ja pienten jokilaivojen rakentamista. Vuonna 1810 avatun Marian kanavan ansiosta Vytegrasta tuli huomattava kauppakeskus, mutta rautateiden rakentamisen seurauksena sen merkitys väheni. 1800-luvun lopulta lähtien Vytegra oli Novgorodin lääniin kuulunut hiljainen kihlakaupunki, jota käytettiin poliittisesti epäluotettavien henkilöjen karkotuspaikkana.


title: Vytegra

text: Vuonna 1964 Marian kanavan korvasi Volgan–Itämeren vesitie, joka huomattavasti elvytti kaupungin talouselämää. Nykyään Vytegrassa on metalli- ja elintarviketeollisuutta.


title: Vytegra

text: Nähtävyyksiä ovat vuosina 1796–1800 rakennettu Ylösnousemuksen kirkko ja sitä ympäröivät 1700-luvun lopun – 1800-luvun alun kauppiastalot. Vytegrajoen vasemmalla rannalla on pseudovenäläiseen tyyliin rakennettu Herran temppeliin tuomisen kirkko (1869–1873). Sen lähellä on runsaasti koristeltu puinen Iisakin kappeli. Seitsemän kilometrin päässä Vytegrasta, entisellä pogostalla on Kristuksen käsittä tehdylle ikonille omistettu kirkko (1780).


title: Vytegra

text: Kaupungissa toimii siellä asuneelle talonpoikaisrunoilija Nikolai Kljujeville omistettu museo sekä alueen kansanperinnettä ja henkistä kulttuuria esittelevä kotiseutumuseo.


title: Kiimingin lukio

text: Kiimingin lukio on Oulussa, Kiimingin kaupunginosassa toimiva lukioasteen oppilaitos. Lukiossa opiskelee lukuvuonna 2013–2014 noin 250 oppilasta, jotka ovat kotoisin entisistä Kiimingin, Yli-Iin ja Ylikiimingin kunnista sekä Oulun kaupungista. Lukio on luokaton lukio, jonka oppilasvalinta tapahtuu yhteishaun kautta. Lukiossa on käytössä viisijaksojärjestelmä. Rehtorina toimii Pia Räsänen ja vararehtorina Aini Yli-Pyky.


title: Kiimingin lukio

text: Lukio toimii uudessa, vuonna 1988 käyttöön otetussa rakennuksessa, jonka on suunnitellut arkkitehtitoimisto Saurama Oy. Rakennuksessa suoritettiin vuonna 2013 peruskorjaus; sen aikana opiskelu tapahtui Kiimingin entisen kunnantoimiston tiloissa. Lukion välittömässä läheisyydessä sijaitsevat myös yleisurheilu- ja jalkapallokenttä, tenniskentät ja Kiimingin pääkirjasto.


title: Solukko

text: Solukko on kasveilla oleva samanlaisista tai samaa tehtävää toimittavista soluista koostuva kokonaisuus. Erilaiset solukot muodostavat edelleen elimiä, kuten esimerkiksi lehden. Kasvien solukoita voidaan määritellä niiden ulkonäön tai tehtävän perusteella. Eläimillä vastaavanlaisia solujoukkoja ei kutsuta solukoiksi, vaan kudoksiksi. Poikkeuksena on kuitenkin erilaistumamattomista eläinsoluista muodostunut syöpäsolukko.


title: Kalajoen hiekkasärkät

text: Kalajoen hiekkasärkät ovat luontokohde ja matkailukeskus Kalajoella, Pohjois-Pohjanmaan maakunnassa Perämeren rannikolla. Kalajoen hiekkasärkät sijaitsevat valtatie 8:n varrella noin kymmenen kilometrin päässä Kalajoen kaupungin keskustaajaman eteläpuolella.


title: Kalajoen hiekkasärkät

text: Kalajoen hiekkasärkkien synnystä on monta tarinaa. Tuomipakkoina aiemmin tunnettu paikka oli paikallisen väestön retkikohteena ainakin jo 1890-luvulta alkaen. Ensimmäinen kioski alueella aloitti 1920-luvulla. Vuonna 1931 toimintansa aloittanut niin sanottu Hilmanhotelli oli pitkään ainoa majoittava yritys. 1964 alueelle rakennettiin valtionhotelli, jossa on vieraillut muiden muassa presidentti Urho Kekkonen venäläisine vieraineen. 1960-luvulla alueelle tuli tanssilava ja lomaliiton hotelli. Kalajoen kunta (vuodesta 2002 kaupunki) ylläpiti leirintäaluetta, joka siirtyi yksityiseen omistukseen 2004. Matkailualueen määrätietoinen kehittäminen alkoi 1960-luvulla, minkä jälkeen yritysten lukumäärä alueella kasvoi. Kalajoen kunta rakensi Kylpylä Sanifanin 1990. Merkittävä kasvuhyppäys koettiin 2000-luvun ensimmäisinä vuosina, kun alueelle saatiin uusi hotelli (Santa’s Resort & Spa Hotel Sani, alun perin Kylpylä-hotelli Sani) sekä Metsähallituksen Meriluontokeskus vuonna 2007. Kalajoen kunnan vuonna 1986 perustama JukuJukumaa siirtyi yksityiselle yritykselle 2008. 2010-luvun loppupuolella loma-asuntorakentamisen määrä Hiekkasärkillä on kasvanut suuresti, ja vuonna 2017 alueella on noin 12 500 vuodepaikkaa, kun 2000-luvun alussa vuodepaikkoja oli vain noin 3 500. Toukokuussa 2018 Hiekkasärkkien tuntumaan avattiin Ostoskylä Raitti.


title: Kalajoen hiekkasärkät

text: Sauvakävelyn kerrotaan olevan kotoisin Kalajoelta; kalajokinen hiihtäjä Jussi Kurikkala harjoitteli kesäaikaan tarinan mukaan sekä hiekkasärkillä että Siiponjokilaaksossa nousten dyynien rinteitä sauvojen kanssa.


title: Kalajoen hiekkasärkät

text: Tapani Kansan esittämä kappale ”Kalajoen hiekat”, alun perin The Mamas & the Papas -yhtyeen ”California Dreaming”, teki osaltaan hiekkasärkkiä tunnetuksi jo 1970-luvulla.


title: Kalajoen hiekkasärkät

text: Hiekkasärkät ovat noin kolmen ja puolen kilometrin mittainen laaja hiekkasärkkien ja -rantojen muodostama alue. Alueelle on tyypillistä myös rantojen kohoamisilmiö, joka on Pohjanmaan rannikolla voimakkainta Suomessa. Hiekkasärkkien alueen luontoon, dyynien syntyyn, maan kohoamisilmiöön sekä perinteisiin perehdyttää nykyaikainen multimediatekniikkaa hyödyntävä meriluontokeskus,joka kuuluu Metsähallituksen ylläpitämään luontokeskusten verkostoon.


title: Kalajoen hiekkasärkät

text: Kalajoen hiekkasärkkien matkailukeskuksen ympärivuotisia palveluita ovat muun muassa reitistöt hiihtoon ja sauvakävelyyn, lenkkeilyyn, hevosurheiluun, kylpylähotelli hyvinvointi-, terveys- ja kuntoliikuntapalveluineen, ruoka- ja viihderavintolapalvelut sekä ympärivuotiset majoitus- ja kokouspalvelut.


title: Kalajoen hiekkasärkät

text: Meriluontokeskus tarjoaa tietoa maankohoamisrannikon luonnosta, vaihtuvia näyttelyitä ja opastettuja esittelyitä. Ohjelmapalveluyritykset tarjoavat toimintaa ryhmille ympäri vuoden. Hiekkasärkillä on ympärivuotiset reitistöt talvella hiihtoon ja kesällä sauvakävelyyn, retkeilyyn ja pyöräilyyn. Hiekkarannalle johtavat puulankkupolut, jotka sopivat myös liikuntarajoitteisille ja lapsiperheille vaunujen kanssa.


title: Kalajoen hiekkasärkät

text: Kesäaikana hiekkarantojen ja luontoreittien lisäksi matkailukeskuksen palveluja ovat vesi- ja puuhapuisto Jukupark, leirintäalue Top Camping Hiekkasärkät meren rannassa sekä useat lomakylät. Matkailukeskuksessa on myös golfkenttä ja Keskuskarin venesatama. Alueella voi kalastaa Lohilaaksossa, osallistua raviradalla pidettäviin ratsatuskilpailuihin tai raveihin tai vaikka rompetoritapahtumaan. Kesäteatterissa esitetään joka vuosi pari uutta tuotantoa. Matkailukeskuksessa järjestetään muun muassa hiekkafutiksen SM-kilpailut, hiekkasählyn kilpailut, hiekkaolympialaisia ja muita harrastajatapahtumia. Suurimpia tapahtumia ovat Kalajoen Juhannus ja Kalajoen Venetsialaiset elokuun lopulla.


title: Kalajoen hiekkasärkät

text: Aiemmin matkailueella oli myös kapearaiteinen Kalajoen Hiekkasärkkien rautatie, joka lopetti toimintansa 1990-luvun lopulla. Kalajoen keskustaan pääsee ilmaisbussilla, joka liikennöi kesäaikaan.


title: Kalajoen hiekkasärkät

text: Tilastokeskus on luokitellut Kalajoen hiekkasärkät taajamaksi.


title: Kalajoen hiekkasärkät

text: Suomen asuntomessut ja Kalajoen kaupunki järjestivät Kalajoen hiekkasärkillä kesällä 2014 loma-asuntomessut. Projektijohtajana messuilla toimi Laura Ruohola. Messuilla vieraili yli 40 000 kävijää kahden viikon aikana.


title: Kalajoen hiekkasärkät

text: Kalajoen hiekkasärkkien matkailukeskuksessa sijaitsee ABC:n yhteydessä Sale-lähikauppa. Hiekkasärkillä olevalta basaaritorilta voi ostaa kivikoruja sekä jäätelöä. Kesäkaudella torstaisin on tuotetori ja vaihtelevasti muita tuotteita.


title: Kalajoen hiekkasärkät

text: Matkailukeskuksen vaikutusalueella ovat muun muassa Isopahkalan keramiikkapaja valtatie 8 varrella noin 4 km pohjoiseen Hiekkasärkistä, H. Ulvi lasiateljee Kalajoen Plassilla, Birgitin paja Rahjassa, jossa on myös Siipon puutarha, kyläkauppa valtatie 8:n varrella (noin 3 km etelään Hiekkasärkistä), Tyngän Mylly ja Kalajoen karkkipaja Kalajoen Tyngän kylässä. Tyngän myllyltä voi ostaa tuoreita vilja- ja jauhotuotteita sekä tutustua jokimyllyyn ja kyläkauppaan.


title: Kalajoen hiekkasärkät

text: Hiekkasärkkien matkailukeskuksen vaikutusalueella on hiekkasärkkien dyynialueen lisäksi myös muita luontokohteita kuten Siiponjoki, Rahjan saaristo ja itsehallinnostaan tunnettu Maakallan kari ja Ulkokallan majakkasaari, jossa voi nykyisin yöpyä majakanvartijan asuintiloihin kunnostetuissa tiloissa.


title: Kalajoen hiekkasärkät

text: Kalajokisuulla sijaitsee Kalajoen vanha markkinapaikka, jonka ympärille on rakentunut kyläyhdyskunta "Plassi". Plassilla on vanha sahamiljöö ja Havulan Sahakartano, johon voi tutustua opastettuna kesäaikaan ja muulloin tilauksesta.


title: Hippos (lehti)

text: Hippos on Suomen Ratsastajainliiton jäsen- ja tiedotuslehti. Sen ensimmäinen numero ilmestyi vuonna 1948. Lehti kuuluu Ratsastajainliiton jäsenetuihin ja ilmestyy kahdeksan kertaa vuodessa. Se postitetaan automaattisesti kaikille Ratsastajainliiton jäsenseurojen jäsenille. Muut kuin seurojen jäsenet voivat tilata lehden, ja sitä myydään myös irtonumeroina kioskeissa ja kaupoissa. Hippos on alansa suurin erikoisjulkaisu Suomessa ja kuuluu Aikakauslehtien liittoon. Hippos on nelivärinen aikakauslehtityyppinen, noin 96-sivuinen julkaisu. Hippoksen levikki vuonna 2005 oli 25 887 kappaletta. Keskipainos vuonna 2006 oli noin 30 000.


title: Hippos (lehti)

text: Hippoksessa on artikkeleita enimmäkseen ratsastuksesta ja kilpailuista, mutta myös muista hevosiin liittyvistä aiheista. Jokaisessa numerossa on mukana SRL:n Info-liite, joka sisältää tiedotuksia muun muassa kilpailuista ja valmennuksista.


title: SRL

text: SRL voi viitata seuraaviin yhdistyksiin:


title: Etelänsatakieli

text: Etelänsatakieli ("Luscinia megarhynchos") on sieppojen heimoon lukeutuva varpuslintu.


title: Etelänsatakieli

text: Linnun pituus on 15–16,5 cm. Ulkonäöltään erehdyttävästi satakielen näköinen. Selkäpuoli on lämpimänruskea, pyrstö ja yläperä kirkkaan punaruskeat. Vatsapuoli on harmahtavan beige, mutta kyljet ja kurkku ovat yleensä tummemmat, tasaisen beigenruskeat. Pää on harmahtavan kellanruskea. Silmä on kookas ja musta, ja sitä ympäröi vaalea silmärengas. Lajia on joskus mahdotonta erottaa satakielestä, mutta etelänsatakielen pyrstön yläpinta on punaisempi, eikä sillä ole rinnassa selvää harmaata suomukuviointia kuten satakielellä yleensä.


title: Etelänsatakieli

text: Etelänsatakielellä ei ole selvää kutsuääntä. Varoitusääniä ovat viheltävä ja hieman nouseva "yihp" sekä nariseva "errr". Etelänsatakielen laulu on melodista, voimakasta ja koko ajan muuntelevaa. Säkeet ovat melko lyhyitä, 2-4 sekuntia, ja niiden välissä on usein saman pituinen tauko. Säkeet rakentuvat trilleistä, huiluvihellyksistä sekä solisevista ja pulputtavista äänistä. Satakieli ja etelänsatakieli voivat omaksua toisiltaan laulun osia tai joskus myös koko säkeen. Yleisempää on, että satakieli matkii etelänsatakielen laulua.


title: Etelänsatakieli

text: Viimeinen jääkausi erotti satakielet kahdeksi erillispopulaatioksi, jotka kehittyivät eri lajeiksi. Etelänsatakieli esiintyy Keski- ja Etelä-Euroopassa, sekä Lähi-idästä aina Mongoliaan saakka. Euroopan kanta on 8,5–23 miljoonaa yksilöä. Laji on muuttolintu, joka talvehtii eteläisessä Afrikassa. Suomessa tavataan lähes vuosittain joitakin yksilöitä.


title: Etelänsatakieli

text: Etelänsatakieli pesii metsissä ja metsiköissä, joissa on runsaasti aluskasvillisuutta. Se elää mielellään vesistöjen läheisyydessä.


title: Etelänsatakieli

text: Pesä on maassa kasvillisuuden kätköissä, joskus matalalla kasvillisuuden varassa. Munia on 4–5, joita naaras yksin hautoo noin 13 päivää. Poikaset lähtevät pesästä lentokyvyttöminä 11 päivän ikäisinä. Pesii tavallisesti kahdesti kesän aikana. Naaras voi munia toisen pesyeen, vaikka ensimmäisessä poikaset ovat yhä pesässä. Siinä tapauksessa koiras huolehtii ensimmäisen pesyeen poikasten ruokkimisesta.


title: Etelänsatakieli

text: Etupäässä maassa liikkuvat hyönteiset ja muut selkärangattomat, kuten ampiaiset ja muurahaiset. Syksyllä syö myös marjoja.


title: Ykkösaamu

text: Ykkösaamu on Yle Radio 1:ssä arkiaamuisin lähetettävä radio-ohjelma sekä Yle TV1 -kanavalla lauantaisin kello 10.05 suorana lähetettävä ajankohtaisohjelma. Television Ykkösaamun edeltäjä oli samalla ohjelmapaikalla vuosina 2001–2008 lähetetty Lauantaiseura, jota lähetettiin myös YLE24-kanavalla sen lakkauttamiseen 2007 asti. Tuolloin ohjelmalla oli myös sunnuntaisin lähetetty sisarohjelma "Maailmannäyttämöllä".


title: Ykkösaamu

text: Ykkösaamussa keskustellaan ajankohtaisista ilmiöistä, tapahtumista, ihmisistä ja kysymyksistä. Ohjelmassa vierailee Suomen tärkeimpiä poliittisia henkilöitä ja korkeavirkaisia suomalaisia. Ykkösaamun vetäjinä toimivat Jari Korkki ja Seija Vaaherkumpu.


title: Ykkösaamu

text: Lauantaiseuran ensimmäinen lähetys oli 15. syyskuuta 2001, jolloin vieraana oli pääministeri Paavo Lipponen. Ohjelma lähetettiin viimeisen kerran 31. toukokuuta 2008, jolloin vieraana oli presidentti Tarja Halonen. Lauantaiseuraa vetänyt toimittaja Hannu Lehtilä jäi ohjelman päättymisen myötä eläkkeelle.


title: Ykkösaamu

text: Media-alan koulutusrahasto Kouran vuosittaisen palkintojenjaon yhteydessä vuonna 2014 radion Ykkösaamu palkittiin Vuoden sivistystekona. Palkinnon saajan valitsi kirjailija Sirpa Kähkönen, joka perusteli valintaansa:


title: Ykkösaamu

text: Tämä ohjelma onnistuu siinä, minkä piti jo olla mahdotonta: se reagoi ajankohtaisiin kysymyksiin mutta antaa aikaa niiden käsittelylle. Tässä juuri on radion voima ja lumo: tärkeiden näkökantojen esille tuomiseen ei tarvita välttämättä visuaalista aineistoa, jos asiantuntija on ajatellut asiansa pitkälle ja saa tilaa niiden esittämiseen ja jos ammattitaitoinen toimittaja ohjaa keskustelua herkästi reagoiden. Ohjelman toimituksessa on eri-ikäisiä ihmisiä, molempaa sukupuolta, ja se tekee kuuntelukokemuksesta kiinnostavan ja elävän. Taustatoimitus on vahvasti tehtävänsä tasalla ja tuottaa luotettavaa tietoa ja etsii päteviä asiantuntijoita. Kuulijatkin on modernisti huomioitu: lähetysikkunassa käydään vilkasta keskustelua aamun teemoista ja keskustelua kommentoidaan ohjelmassa. Ylen Radio 1:n Ykkösaamu on journalistisesti korkeatasoinen ajankohtaissivistyksen tuottaja ja sen merkitys kansalaisyhteiskunnalle ja vapaalle mielipiteenmuodostukselle on suuri.


title: Lauantaiseura (täsmennyssivu)

text: Lauantaiseura voi tarkoittaa:


title: Deutsche Bank

text: Deutsche Bank ('Saksan pankki') () on monikansallinen pankki, joka työllistää yli 67 500 työntekijää. Sen pääkonttori sijaitsee Frankfurt am Mainissa Saksassa. Deutsche Bank on maailman suurin investointipankki. Taseensa perusteella (2 099,04 mrd. USD) pankki luokiteltiin vuonna 2015 maailman 11. suurimmaksi julkisesti noteeratuksi pankiksi.


title: Deutsche Bank

text:
Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).
Toimitusjohtajaksi valittiin huhtikuussa Christian Sewing. Hänen edeltäjänsä oli kesäkuussa 2015 valittu John Cryan. Cryanin edeltäjiänä toimivat yhdessä Anshu Jain ja Jürgen Fitschen. Jainin kausi päättyi kesäkuun lopussa, Fitschenin toukokuussa 2016. Heidän sopimuksensa olisivat olleet voimassa maaliskuuhun 2017.


title: Deutsche Bank

text: Deutsche Bankilla on konttori Helsingissä.


title: Deutsche Bank

text: Deutsche Bank tuli kansainväliseksi puheenaiheeksi 1990-luvun puolivälissä, kun sen rahoittama Jürgen Schneiderin rakennuskonserni ajautui konkurssiin 9 miljoonan D-markan velkojen tähden. Schneider-yhtiö oli velkaa alihankkijoilleen 50 miljoonan D-markan palkkasaatavat, joita Deutsche Bankin pääjohtaja Hilmar Koppler piti pikkurahoina, "peanuts". Palkkarahojen puutteessa vararikkoon ajautuneiden rakennusyrittäjien tilanne ja pääjohtaja Kopperin asenne herätti saksalaisissa yleistä epäluottamusta ja suuttumusta Deutsche Bankia ja sen pääjohtajaa kohtaan. Kopper joutui sittemmin eroamaan, ja ”tapaus Schneider” käsiteltiin tuomioistuimessa vuonna 1997.


title: Deutsche Bank

text: Tapauksen seurauksena Kopper tunnetaan Saksassa termillä "Mr Peanuts," ja rahoitusjohtajien vähättelevä suhtautuminen tavallisten ihmisten toimeentuloon vaikuttaviin rahasummiin vahingoitti pankkien mainetta. Termi "peanuts" jäi elämään kansainväliseen kielenkäyttöön, kun osoitetaan jonkin liiketaloudellisen tahon vähättelevää asennetta.


title: Deutsche Bank

text: Toukokuussa 2018 yhtiö tiedotti irtisanovansa yli 7000 työntekijää.


title: Kummajainen

text: Kummajainen on nimitys, jota käytetään jostain ulkomuodoltaan tai -näöltään selvästi totutusta ja tavanomaisesta poikkeavasta. Synnynnäisesti epämuodostuneita tai muutoin poikkeavia ihmisiä ja eläimiä on kutsuttu myös hiukan neutraalimmalla nimityksellä "luonnonoikku". Puhekielessä käytetään usein samassa merkityksessä englanninkielisestä "freak" -sanasta johdettua nimitystä friikki.


title: Kummajainen

text: Entisaikaan kummajaisia käytettiin yleisesti sirkusten vetonauloina. Tunnetuimpia esimerkkejä ovat siamilaiset kaksoset.


title: Kummajainen

text: "Kummajaiseksi" voi ryhtyä myös tietoisesti kehonmuokkauksella – tosin se mitä pidetään kummajaismaisena riippuu ympäröivän yhteisön normeista ja arvostuksista.


title: Polkupyörätrial

text: Polkupyörätrial on taitoajoa polkupyörällä. Laji on kehittynyt moottoripyörällä ajettavasta trialista. Laji syntyi Espanjassa, ja sen keksijänä pidetään moottoripyörätrialin maailmanmestaruuden voittaneen Ot Pin isää, joka halusi poikansa harjoittelevan trialia polkupyörällä, koska piti moottoripyörää liian raskaana ja hankalana käsitellä.


title: Polkupyörätrial

text: Trialin perusperiaate on selvitä mahdollisimman vaikeista paikoista ilman, että koskettaa jalalla, keholla tai pyörän rungolla maahan. Kilpailuissa tunnusomaista on, että kilpailijat tutustuvat rataan jalkaisin suunnitellen näin omia ajolinjojaan. Jaksoja ei saa harjoitella ennen kisaa.


title: Polkupyörätrial

text: Suomessa trialia ajetaan kilpaa seitsemässä eri sarjassa: C-Vapaa, C-Yleinen, C-Super, B, A ja Elite ja Tytöt, jotka tavallisesti ajavat C-Vapaan tasoisia jaksoja. Suomen cupissa kilpaillaan vuosittain neljässä osakilpailussa Jyväskylässä, Kirkkonummella, Paraisilla ja Tampereella. Suomen mestaruudesta kilpaillaan Suomen Polkupyöräunionin alaisessa yksittäisessä kilpailussa.


title: Polkupyörätrial

text: Polkupyörätrialin harrastajajoukko on pienehkö, mutta lajin harrastajia löytyy ympäri maailmaa.


title: Outo

text: Outo tarkoittaa seuraavia asioita:


title: Merrill Lynch

text: Merrill Lynch oli yksi maailman suurimmista rahoitusalan yrityksistä. Sen perustivat vuonna 1914 Charles E. Merrill ja Edmund C. Lynch. Merrill Lynchin pääkonttori sijaitsi New York Cityssä. Merrill Lynchillä oli konttoreita 37 maassa ja vuoden 2006 lopussa yhtiössä työskenteli 56 200 henkilöä. 1. tammikuuta 2009 Bank of America osti Merrill Lynchin.


title: Merrill Lynch

text: Bank of America ilmoitti 14. syyskuuta 2008 ostavansa subprime-kriisin vuoksi vaikeuksiin ajautuneen Merrill Lynchin. Kauppahinta oli 50 miljardia dollaria eli vajaat 35 miljardia euroa. Kauppa toteutui 1. tammikuuta 2009. Sen myötä Bank of America nousi JPMorgan Chasen ja Citigroupin ohi Yhdysvaltain suurimmaksi pankiksi. Pankin varallisuus oli kaupan jälkeen noin 2,7 biljoonaa dollaria.


title: Southwest Chief

text: Southwest Chief (aiemmin Southwest Limited) on Yhdysvaltain kansallisen matkustajajunayhtiö Amtrakin operoima InterCity-matkustajajuna. Sen reitti kulkee Keskilännen sekä Yhdysvaltain lounaisosien halki Chicagosta Los Angelesiin. Reitin pituus on 3 631 kilometriä, ja se kulkee Illinois'n, Iowan, Missourin, Kansasin, Coloradon, New Mexicon, Arizonan ja Kalifornian osavaltioiden halki.


title: Southwest Chief

text: "Southwest Chief" on Atchison, Topeka and Santa Fe Railwayn operoiman "Super Chief" -pikajunan epäsuora seuraaja. Amtrak käytti nimeä "Super Chief" vuosina 1971–1974, jonka jälkeen AT&SF kielsi Amtrakia käyttämästä nimeä. Kun Amtrakin palvelut reitillä parantuivat, antoi AT&SF 28. lokakuuta 1984 luvan nimetä "Southwest Limitedin" nykyiseksi "Southwest Chiefiksi".


title: Southwest Chief

text: Juna muodostuu nykyisin kolmesta General Electricin "Genesis"-sarjan P42-dieselveturista, matkatavaravaunusta, kolmesta "Superliner"-makuuvaunusta, "Superliner"-ravintolavaunusta, oleskeluvaunusta sekä kolmesta "Superliner"-päivävaunusta. Junassa on usein myös kiitotavaravaunuja, joissa kuljetetaan helposti pilaantuvia elintarvikkeita. Sesonkiaikaan junassa on lisäksi yksi ylimääräinen makuuvaunu sekä ylimääräinen päivävaunu.


title: Southwest Chief

text: Suurella osalla matkasta junan suurin sallittu nopeus on 145 kilometriä tunnissa.


title: Jägerhorn af Spurila

text: Jägerhorn af Spurila on vanha suomenruotsalainen aatelissuku numerolla 5 Suomen ritarihuoneella ja numerolla 114 Ruotsin ritarihuoneella. Sukua elää Suomessa, jossa se on esiintynyt yhtäjaksoisesti, ja myös Ruotsissa, Saksassa ja Yhdysvalloissa.


title: Jägerhorn af Spurila

text: Suku on keskiaikaista rälssiä ja kotoisin Varsinais-Suomen Paimiosta. Tarkkaa aateloimispäivämäärää ei ole tiedossa. Suvun kantaisänä on pidetty 1464–1476 mainittua asemies Nils Pederssonia Hevonpään kartanosta. Hän kantaa riippuvaa metsästystorvea sinetissään 10. maaliskuuta 1471. Rälssimies Nisse Pederssonia on pidetty hänen varsin todennäköisenä isoisänään ja asemies Peder Nilssonia todennäköisenä isänä. Nisse Pedersson omisti Paimion Lopissa rälssimaata, joka peruutettiin vuoden 1396 Nyköpingin peruutuksen yhteydessä; peruutus toteutettiin Suomessa 1405. Hän esiintyy myös sinettitodistajana 1. toukokuuta 1399. Peder Nilsson puolestaan osallistui rälssimiesten kokoukseen Turussa 1439.


title: Jägerhorn af Spurila

text: Suvun asema vahvistui keskiajan loppuvaiheessa asemies Per Nilssonin (mainitaan 1500) mentyä naimisiin laamanni, myöhemmin valtaneuvos, Klas Henrikssonin (Horn af Kanckas) tyttären Birgittan kanssa.


title: Jägerhorn af Spurila

text: Eversti Christer Classon af Spurilan myötä suku kirjattiin Ruotsin ritarihuoneen muodostamisen yhteydessä vuonna 1625 numerolla 86 (muutettiin sittemmin numeroksi 114). Nimi Jägerhorn af Spurila otettiin ilmeisesti käyttöön vasta 1634, jolloin se esiintyy ritariston ja aatelin pöytäkirjoissa, todennäköisesti, jotta se erottuisi samankaltaista sukuvaakunaa kantavasta Jägerhorn af Storbystä, joka tuolloin introdusoitiin. Keskiajalla oli tavanomaista, että rälssisuvut käyttivät sukunimenä patronyymiä ja kartanon nimeä. Suku korotettiin silloiseen ritariluokkaan 1778. Suomen ritarihuoneella suku kirjattiin 12. tammikuuta 1820 numerolla 5.


title: Jägerhorn af Spurila

text: Vanhoissa sukuteoksissa esitetään Jägerhorn af Spurilan nuorempina sukuhaaroina Jägerhorn af Storbyt ja Jägerskiöldit. Nykytutkimuksen perusteella ei tällaista sukujohtoa kuitenkaan voida todistaa. Mielikuvituksellisen sukutarinan mukaan Jägerhorn af Spurilan suku on peräisin 1100-luvun Suomesta, jolloin kantaisä olisi ollut Eerik Pyhän aseenkantaja. Ruotsin ritarihuoneella vuonna 1769 päivätty sukutaulu kuvaa tarinan seuraavasti (käännös):


title: Korsuorkesteri

text: Korsuorkesteri on vuonna 1990 perustettu suomalainen yhtye, joka soitti tanssimusiikkia aina sota-ajan lauluista 1960-luvun rautalankaan noin 150 keikan vuosivauhdilla. Yhtyeen tuorein aluevaltaus olivat suositut Korsuhartaus-kirkkokonsertit.


title: Korsuorkesteri

text: Vuonna 1994 tanssiorkestereiden Suomen-mestaruus toi yhtyeen valtakunnalliseen tietoisuuteen. Jo sitä ennen Korsuorkesteri oli esiintynyt televisiossa ja käynyt kahdesti Floridassa esiintymässä amerikansuomalaisille. Syksyn sävel -kilpailuun Korsuorkesteri osallistui vuosina 1995 ja 1998, saavuttaen 1995 kolmannen sijan.


title: Korsuorkesteri

text: Korsuorkesterin levytysura alkoi yleisön pyynnöstä jo toisena vuonna perustamisen jälkeen omakustanteisella kasetilla "Muistelo" ja pari vuotta myöhemmin CD-levyllä "Kannaksen poikia". Sen jälkeen orkesteri on julkaissut 13 täyspitkää albumia sekä muutamia single-äänitteitä ja yksittäisiä kappaleita erilaisilla kokoomalevyillä. Lisäksi he ovat toimineet taustaorkesterina monien muiden artistien levyillä. Uusimman levynsä, vuoden 2009 huhtikuussa ilmestyneen albumin "Korsuorkesteri Abbey Roadilla", orkesteri kävi levyttämässä Lontoossa Abbey Roadin studiolla.


title: Korsuorkesteri

text: Suomen-mestaruuden lisäksi Korsuorkesteri on saanut tunnustuksina Vuoden eteläkarjalainen -tittelin, Ruokolahti-palkinnon sekä kultalevyn "Etulinjassa"-äänitteestä.


title: Korsuorkesteri

text: Korsuorkesteri on tehnyt vuonna 2010 humpan Ruokolahden leijonasta nimellä Ruokolahden leijona. Pepe Kovanen keksi laulun aiheen sanomalehti Etelä-Saimaan haastattelussa. Lehti kysyi Kovaselta, minkälaisen teoksen hän tekisi kotikunnastaan Ruokolahdesta. Sanoituksen lauluun teki Jorma Toiviainen.


title: Korsuorkesteri

text: Vuonna 2012 Korsuorkesteri päätti lopettaa esiintymiset ja järjesti Ohi on -konserttikiertueen lokakuussa jäähyväiskiertueeksi.


title: Korsuorkesteri

text: Vuonna 2014 lokakuussa Korsuorkesteri palaa Korsuorkesterin kertausharjoitukset-kiertueelle.


title: Kurnuliejukana

text: Kurnuliejukana ("Porphyrio alleni") on entiseltä nimeltään pikkusulttaanikana, ja se kuuluu kurkilintuihin. Lajin kuvaili ja nimesi Thomas Richard Heywood Thomson vuonna 1842.


title: Kurnuliejukana

text: Linnun pituus on 22–25 cm. Värikäs lintu: pää ja alapuoli siniset, selkäpuoli ja siivet vihreät, koivet, silmät ja nokka punaiset. Nuori lintu on ruskeankirjava.


title: Kurnuliejukana

text: Trooppisen Afrikan laji, joka toisinaan eksyy Etelä-Eurooppaan. Harhautuneita lintuja on tavattu lähinnä keskitalvella Kanarialla ja Espanjassa. Monet yksilöt ovat olleet löydettäessä pitkän lentomatkan uuvuttamia tai ne on löydetty kuolleina. Laji on kerran ilmoitettu myös Suomessa: 10.5.1979 Joensuussa Höytiäisen kanavalla, mutta havainto on kyseenalaistettu myöhemmin.


title: Kurnuliejukana

text: Kosteikot, joissa on runsas ruohovartinen kasvusto.


title: Villingen-Schwenningen

text: Villingen-Schwenningen on kaupunki Baden-Württembergin osavaltiossa, lounaisessa Saksassa. Se sijaitsee Schwarzwaldin metsäisen vuorijonoalueen itäisellä reunalla. Kaupunki on pinta-alaltaan 165,47 neliökilometrin suuruinen, ja vuonna 2015 siellä asui noin 84 600 ihmistä.


title: Villingen-Schwenningen

text: Villingen-Schwenningen syntyi vuonna 1972, kun Villingenin ja Schwenningenin kunnat sekä lukuisat niitä ympäröivät kylät yhdistettiin yhdeksi omaksi kaupungikseen. Keskiajalla Villingen oli itävaltalaisten hallinnoima kunta. Schwenningen puolestaan säilyi pienehkönä kylänä 1800-luvulle saakka, jolloin siellä alkoi saada jalansijaa kelloteollisuus, josta Schwenningen tunnetaan vieläkin.


title: Villingen-Schwenningen

text: Neckar-joen alkulähde sijaitsee Schwenningenissä.


title: Siivet (ilmailulehti)

text: Siivet on suomalainen ilmailulehti, joka on ilmestynyt vuodesta 1986 alkaen. Sen kustantajana toimi syksyyn 2014 konkurssiin asettamiseensa saakka tamperelainen Apali. Viimeinen omistaja oli Rauni Vainio (k. 2014). Apali Oy:n mentyä konkurssiin lehden julkaisuoikeudet osti JFI Airshow Oy.


title: Siivet (ilmailulehti)

text: Lehti on yleisilmailulehden ja sotilasilmailulehden välimuoto. Viime vuosina se on alkanut kirjoittaa myös kevytilmailusta. Nykyisin Siivet ilmestyy kuusi kertaa vuodessa.


title: Siivet (ilmailulehti)

text: Samanniminen ilmailuharrastukseen ja askarteluun keskittynyt aikakauslehti ilmestyi Suomessa muutaman vuoden ajan jo 1960-luvulla.


title: Kuljetuslentokone

text: Kuljetuslentokone eli rahtilentokone on lentokone, jonka kuljettama hyötykuorma on pääasiassa rahtia. Etenkin lentoliikenteen alkuvuosina useat kuljetuskoneet kuljettivat rahdin lisäksi myös matkustajia. Toisen maailmansodan jälkeen, matkustajaliikenteen elpyessä, useimmat uudet kuljetuskonetyypit suunniteltiin pelkästään rahdin kuljetukseen.


title: Kuljetuslentokone

text: Lentoliikenteen historia alkaa pikemminkin rahdin kuljettamisesta kuin matkustajaliikenteestä. Lentoposti oli useissa suurvalloissa valtiovallan erityisen subvention kohde ainakin 1910–1920-luvuilla. Eräs syy oli pyrkimys nopeuttaa liike-elämän ja diplomatian kuriiripostia, joka oli ennen lentokonetta viipynyt matkallaan esimerkiksi Afrikasta Englantiin viikkoja. Toinen syy oli lentokoneteollisuuden ja reittilentoliikenteen yritysten ylläpito.


title: Kuljetuslentokone

text: Lentorahti syntyi toden teolla toisen maailmansodan aikana, jolloin sen luonne oli sotilaallinen. Maahanlaskujoukkojen kuljetus oli eräänlainen rahdin ja matkustajien kuljettamisen välimuoto, joka kehitettiin 1920-luvun lopussa tai 1930-luvun alussa Neuvostoliitossa leviten sen Saksalle (sekä Weimarin tasavalta että Kolmas valtakunta) myymän salaisen sotilaslentäjäkoulutuksen kautta Länsi-Eurooppaan ja Yhdysvaltoihin.


title: Kuljetuslentokone

text: 1950-luvulta alkaen toimi useita lentorahtiyhtiöitä, joista monet operoivat sodan ylijäämäksi jääneellä DC-3-kalustolla, mutta esimerkiksi englantilainen Bristol-lentokonetehdas suunnitteli erityisiä rahtikoneita.


title: Kuljetuslentokone

text: 1960-luvulta lähtien rahtilennot ovat kasvaneet etenkin Yhdysvaltain lentopostin korvautumisena yksityisten postitusyhtiöiden palveluilla. Muun muassa UPS, DHL, FedEx sekä TNT ovat alan suurimpia toimijoita 2000-luvun alussa.


title: Kuljetuslentokone

text: Rahtilentokoneita eri aikakausina


title: Kuljetuslentokone

text: Toisen maailmansodan sotilaskuljetuskoneita ovat esimerkiksi


title: Kuljetuslentokone

text: Kylmän sodan sotilaskuljetuskoneita ovat esimerkiksi


title: Kuljetuslentokone

text: 2000-luvun kuljetuskoneita (uusia)


title: Tata Steel

text: Tata Steel (aikaisemmin TISCO, Tata Iron and Steel Company Limited) on Aasian ensimmäinen ja Intian suurin yksityinen teräsyhtiö. Teräsyhtiö Corus ilmoitti perjantaina 20. lokakuuta 2006 hyväksyneensä Tata Steelin ostotarjouksen. Yrityskauppa nostaa Tatan maailman kuudenneksi suurimmaksi teräsyhtiöksi. Tata Steel maksaa Coruksesta 4,3 miljardia puntaa eli noin 6,4 miljardia euroa. Kyseessä on Intian kaikkien aikojen suurin yrityskauppa. Tata Steel tuotti 4,4 miljoonaa tonnia terästä vuonna 2005. Yhtiö on listautunut Mumbain sekä Intian pörssiin.


title: Awakening

text: Awakening on ruotsalaisen Narnia-yhtyeen esikoisalbumi. Yhtyeen muodostivat tässä vaiheessa Christian Liljegren ja Carl Johan Grimmark kahdestaan. Liljegren lauloi, ja Grimmark soitti lähes kaiken albumin materiaalin yksin. Nauhoitukset tehtiin Topz Recording Studiolla Jönköpingissä syyskuusta 1996 tammikuulle 1997. Albumi julkaistiin vuonna 1998 saksalaisen Nuclear Blast -levy-yhtiön kustantamana Euroopassa. Japanin painoksen julkaisi Pony Canyon.


title: Awakening

text: Albumin avausraidan, "Break the Chains", introna on pätkä Marc-Antoine Charpentier'n sävellyksestä "Te Deum", mikä tunnetaan myös Eurovision laulukilpailujen tunnussävelmänä.


title: Xanten

text:
Xanten on kaupunki Saksan länsiosassa Nordrhein-Westfalenin osavaltiossa. Se sijaitsee Weselin piirikunnassa. Kaupungissa on arviolta 21 510 asukasta (vuonna 2015) ja sen pinta-ala on 72,43 neliökilometriä.
Vuonna 12 eaa. roomalaiset perustivat Xantenin alueelle sotilasleirin "Vetera Castra I". Tästä katsotaan usein Xantenin kehityksen paikkakuntana alkaneen. Kaupunginoikeudet Xanten vastaanotti 15. heinäkuuta vuonna 1228 Kölnin arkkipiispalta.


title: Xanten

text: Nykyisin kaupunki tunnetaan erityisesti siitä, että se on Saksan ainoa kaupunki, jonka nimi alkaa X-kirjaimella.


title: Erwin Koeman

text: Erwin Koeman (s. 20. syyskuuta 1961 Zaandam, Alankomaat) on alankomaalainen jalkapallovalmentaja ja entinen jalkapalloilija, pelipaikaltaan keskikenttäpelaaja.


title: Erwin Koeman

text: Hänen nuorempi veljensä Ronald on myös jalkapallovalmentaja ja entinen huippupelaaja.


title: Erwin Koeman

text: Pelaajaurallaan Erwin pelasi keskikenttäpelaajana Alankomaiden maajoukkueessa ja oli mukana voittamassa kultaa vuoden 1988 EM-kisoista. Hän edusti Alankomaita myös vuoden 1990 MM-kisoissa. Yhteensä 31 A-maaottelua pelannut Erwin edusti pelaajauransa aikana PSV Eindhovenia, KV Mechelenia ja FC Groningenia, jossa hän lopetti pelaajauransa vuonna 1998.


title: Erwin Koeman

text: Meriitit pelaajanaPelaajauransa jälkeen Koeman aloitti valmentamisen PSV Eindhovenin juniorijoukkueessa 1998. Hän toimi myös vusoina 2001–2004 Eric Geretsin ja Guus Hiddinkin apuvalmentajana ykkösjoukkueessa.


title: Erwin Koeman

text: Kaudella 2004–2005 hän siirtyi valmentamaan Eredivisiessä pelaavaa RKC Waalwijkia, josta siirtyi kauden päätteeksi Feyenoordin päävalmentajaksi. Kauden 2006–2007 päätteeksi Feyenoord sijoittui Eredivisiessä vasta seitsemänneksi ja Koeman päätti kauden jälkeen jättää tehtävänsä seuran valmentajana ennen eurocup-karsintoja.


title: Erwin Koeman

text: Vuonna 2008 hän siirtyi Unkarin maajoukkueen päävalmentajaksi, sopimus ulottuu ainakin vuoden 2010 MM-karsintojen yli.


title: Erwin Koeman

text: Koemanin ensimmäinen todellinen tulikaste Unkarin maajoukkuevalmentajana MM2010-karsinnoissa syyskuussa 2008 päättyi maalittomaan tasapeliin Tanskaa vastaan. Kokonaisuutena Unkari pelasi hyvät karsinnat, muttei onnistunut pääsemään jatkoon vaikeasta alkulohkosta, jossa edelle sijoittuivat Tanskan lisäksi Portugali ja Ruotsi. Koeman sai kuitenkin jatkaa tehtävistään, kunnes sai heinäkuussa 2010 yllättäen potkut.


title: Erwin Koeman

text: Kesäkuun alussa 2011 Koeman palasi valmennustehtäviin kotimaahansa, kun Eredivisiessä yhdeksänneksi sijoittunut FC Utrecht palkkasi hänet uudeksi päävalmentajaksi. Pesti päättyi kuitenkin lyhyeen, kun Koeman erosi tehtävästään lokakuussa 2011. Syyksi hän ilmoitti seuran tarjoamien työskentelyolosuhteiden puuttellisuuden.


title: Erwin Koeman

text: Kevätkaudella 2012 Koeman toimi FC Eindhovenin päävalmentajana. Huhtikuun lopussa 2012 hän allekirjoitti kaksivuotisen sopimuksen RKC Waalwijkin kanssa. Hän aloittaa seuran päävalmentajana kesäkuussa. Koemanin johdolla Waalwijk sijoittui kaudella 2012/13 vasta sijalle 14. Seuraava kausi sujui vielä heikommin ja lopulta Waalwijk putosi liigasta. Kauden jälkeen Koeman siirtyi veljensä Ronaldin apulaisvalmentajaksi valioliigaseura Southamptoniin. Veljekset luotsasivat Southamptonin vahvaan menestykseen Englannin Valioliigassa. Kaudella 2014/15 joukkue sijoittui seitsemänneksi ja pääsi mukaan Eurooppa-liigaan. Hyvä menestys jatkui myös kaudella 2015/16, kun Soton paransi sijoitustaan pykälällä ollen kuudes. Suoritus oli seuran historian paras Valioliigassa. Kauden jälkeen Erwin Koeman siirtyi veljensä valmennustiimin mukana Evertonin organisaatioon. Koemanin veljekset luotsasivat Evertonin kaudella 2016/17 seitsemänneksi kaksijakoisen kauden päätteeksi. Kaudella 2017/18 peliesitykset olivat heikkoja ja Everton erotti valmennustiimin lokakuussa 2017.


title: Erwin Koeman

text: Kesällä 2018 Koemanin valmennusura jatkui Turkin Superliigassa, kun hänestä tuli Phillip Cocun apuvalmentaja Fenerbahçeen. Seuran kausi alkoi surkeasti ja Cocu sai potkut tehtävistään lokakuun lopussa 2018. Koeman nousi putoamisviivan tuntumaan vajonneen seuran päävalmentajaksi Cocun potkujen jälkeen. Hän jätti tehtävänsä joulukuun puolivälissä, kun seura teki 1,5-vuotisen sopimuksen Ersun Yanalin kanssa.


title: Aputykkivene Aunus

text: Aputykkivene Aunus (aiemmin "Kingston Emerald") oli Suomen merivoimissa palvellut sota-alus.


title: Aputykkivene Aunus

text: "Kingston Emerald" oli R. Nordström & Co Oy:n vuonna 1927 rakentama Suomen Kalastus Oy:n omistama troolari, joka aseistettiin 1942 aputykkiveneeksi.


title: Aputykkivene Aunus

text: Alus aloitti palveluksensa 17. marraskuuta 1942 aputykkivene "Aunuksena" Suomen laivastossa. "Aunus" aseistettiin neuvostoliittolaisella 130 mm:n tykillä, joka oli saatu sotasaaliina Hangosta, ja ilmatorjunta-aseistuksella. Alus vaurioitui lentopommista 21. kesäkuuta 1944 ollessaan torjumassa Koiviston maihinnousua. Sen päällikkö komentajakapteeni Albert Pöri haavoittui kuolettavasti, neljä miestä katosi ja 11 haavoittui.


title: Aputykkivene Aunus

text: "Aunus" osallistui Viipurinlahden taisteluun, jossa alus kuului yhdessä aputykkivene "Vienan" sekä kahden saksalaisen tykkilautan kanssa Taisteluosasto Wikbergiin, jonka tehtävänä oli estää 5. heinäkuuta vihollisen eteneminen Koiviston saarilta pohjoiseen. Neuvostoliiton ilmavoimien hyökätessä osastoa vastaan "Aunukseen" osui kolme 100 kilon pommia, joista ainoastaan yksi räjähti vaurioittaen alusta vakavasti. Samalla osaston komentaja, komentajakapteeni Albert Pöri haavoittui kuolettavasti.


title: Aputykkivene Aunus

text: Osasto palasi lähtösatamaan, jossa se joutui uudelleen hyökkäyksen kohteeksi. Alus selvisi ilman merkittäviä lisävaurioita. Se korjattiin ja palautettiin alkuperäiseen tehtäväänsä sodan jälkeen. Jostain syystä se ei saanut takaisin alkuperäistä nimeään, vaan palveli sotanimellään loppuun.


title: Aputykkivene Viena

text: Aputykkivene Viena (aiemmin "Conan Doyle") oli Suomen merivoimissa palvellut sota-alus.


title: Aputykkivene Viena

text: "Conan Doyle" oli alun perin R. Nordström & Co Oy:n vuonna 1915 rakentama Suomen Kalastus Oy omistama troolari. Alus nosti leijonalipun 23. joulukuuta 1942, kun se oli varustettu aputykkiveneeksi. "Viena" oli aseistettu neuvostoliittolaisella 130 mm:n tykillä, joka oli saatu sotasaaliina Hangosta, ja ilmatorjunta-aseistuksella.


title: Aputykkivene Viena

text: "Viena" lähetettiin yhdessä aputykkivene "Aunuksen" kanssa kesäkuun lopulla torjumaan vihollisen maihinnousua Koiviston saarille. Alus suoritti tehtävänsä tuhoten vihollisen hyökkäystä tukevat tykit ampumalla 68 laukausta pääaseellaan.


title: Aputykkivene Viena

text: "Viena" osallistui Viipurinlahden taisteluun. Alus kuului taisteluosasto Wikbergiin, jonka tehtävänä oli 5. heinäkuuta estää vihollisen eteneminen Koivistolta pohjoiseen. Tehtävän aikana alus vaurioitui lievästi, mutta jouduttuaan Pukkion satamassa ilmapommitukseen alukseen osui kolme 100 kilon pommia. Pommeista ainoastaan yksi räjähti aiheuttaen suurta vahinkoa. Suutarien läpäistyä aluksen pohjan oli se ajettava matalikolle uppoamisen estämiseksi. "Viena" korjattiin ja palautettiin alkuperäiseen tehtäväänsä sodan jälkeen. Jostain syystä alkuperäistä nimeä ei palautettu sodan jälkeen, vaan alus kalasti loppuun asti "Vienana".


title: Luettelo Suomen virallisen singlelistan ykkösistä vuonna 2003

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2003.


title: Long Live the King

text: Long Live the King on ruotsalaisen Narnia-yhtyeen toinen albumi. Yhtyeen jäsenmäärä on kasvanut alkuperäisestä kahdesta viiteen. Albumi on nauhoitettu Studio Berghemillä ja Narnia Songs Mobile Recording Studiolla heinä–syyskuussa 1998. Se julkaistiin 1999. Albumin kansikuvat on tehnyt Kristian Wåhlin. Japanin painoksessa on erilaiset kannet, jotka muistuttavat enemmän "Awakeningin" kuin "Long Live the King" -albumin Euroopan julkaisun kansia.


title: Long Live the King

text: Instrumentaalikappaleiden nimet viittaavat Narnia-kirjojen maailmaan: "Cair Paravel" on Narnian hallitsijoiden linna, ja meidän maailmastamme käytetään nimeä Varjojenmaa ("Shadowlands"). "Star Over Bethlehem" on bonus-kappale albumin Euroopan ja Yhdysvaltojen julkaisuilla.


title: Luettelo Suomen virallisen singlelistan ykkösistä vuonna 2004

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2004.


title: Paasikiven I hallitus

text: Paasikiven senaatti eli Paasikiven I hallitus oli Suomen tasavallan toinen senaatti eli hallitus. Se toimi 27. toukokuuta 1918 – 27. marraskuuta 1918 eli 185 päivää. Nimitys "senaatti" korvattiin hallitusta tarkoittavalla nimityksellä "valtioneuvosto" vasta seuraavan hallituksen aikana.


title: Paasikiven I hallitus

text: Valtionhoitaja P. E. Svinhufvud ja senaatin johtoon tullut Kansallis-Osake-Pankin pääjohtaja J. K. Paasikivi olivat kumpikin näkyviä monarkian kannattajia, ja molemmat halusivat entisen hallituksen ministerien jatkavan ja sen ohjelman pysyvän voimassa. Paasikiven hallituksella oli eduskunnan koko porvarillisen osan tuki, vaikka Maalaisliitto ja Nuorsuomalaisen puolueen K. J. Ståhlbergia kannattanut siipi vastustivat monarkiaa ajanutta linjaa. Maalaisliitto ei ottanut osaa hallituksen muodostamiseen ja sen edustajat Kyösti Kallio ja E. Y. Pehkonen jäivät hallitukseen omalla vastuullaan.


title: Paasikiven I hallitus

text: Hallituksen aloittaessa toimintansa siihen kuului kuusi nuorsuomalaista, viisi Suomalaisen puolueen edustajaa, kaksi maalaisliittolaista ja yksi ruotsalaisen kansanpuolueen edustaja. Lisäksi hallituksessa oli yksi ammattiministeri. Kaksi Suomalaisen puolueen edustajaa ja RKP:n Frey erosivat hallituksesta 29. kesäkuuta 1918. Maalaisliittolaiset erosivat elokuussa johtuen Paasikiven senaatin aktiivisuudesta kuninkaan valitsemiseksi.


title: Paasikiven I hallitus

text: J. K. Paasikivi ilmoitti hallituksensa tärkeimmäksi tavoitteeksi hallitusmuotokysymyksen ratkaisemisen. Paasikivi uhkasi eduskuntaa omalla erollaan ja ilmeisesti myös koko senaatin erolla, mikäli monarkiaa ei hyväksyttäisi. Muiksi tehtäviksi hän ilmoitti muiden muassa ulkopolitiikan kehittämisen, Itä-Karjalan kysymyksen ratkaisun, maan sisäisen järjestyksen palauttamisen, sotalaitoksen organisoinnin, elintarviketilanteen parantamisen, kapinavahinkojen selvittämisen ja edeltäneen Svinhufvudin hallituksen aloittaman sisäisen uudistusohjelman toteuttamisen.


title: Perheyhtäläisyys

text: Perheyhtäläisyys () on Ludwig Wittgensteinin kielifilosofian käsite. Wittgensteinin mukaan on olemassa paljon yleisnimiä, joita ei voida soveltaa olioihin minkään yksinkertaisen säännön mukaisesti. Olioilla, joista tällaista yleisnimeä käytetään, ei ole siis olemassa mitään yhtä kaikille yhteistä piirrettä. Sen sijaan niiden välillä vallitsee perheyhtäläisyys, joka on monimutkainen olioiden yhteisten piirteiden verkosto.


title: Perheyhtäläisyys

text: Wittgenstein esitti perheyhtäläisyyden käsitteen ensimmäisenä teoksessaan "Filosofisia tutkimuksia".


title: Perheyhtäläisyys

text: Wittgenstein selosti esimerkkejä, joissa hänen mukaansa ei voida esittää yhtä ainoaa täydellistä määritelmää.


title: Perheyhtäläisyys

text: Kuinka määriteltäisiin ”peli”? Wittgenstein katsoi, ettei ole olemassa mitään sellaista, mikä olisi yhteistä kaikille peleille. Sen sijaan pelien välillä on tiettyjä yhtäläisyyksiä ja suhteita. Wittgenstein kehotti lukijaansa ajattelun sijasta katsomaan sitä suurta joukkoa asioita, joita kutsumme peleiksi. Joihinkin liittyy voittamista ja häviämistä mutta ei kaikkiin; jotkin ovat viihdyttäviä mutta eivät kaikki; jotkin vaativat taitoa tai onnea mutta eivät kaikki.


title: Perheyhtäläisyys

text: Vastaavasti Wittgenstein katsoi, ettei ole olemassa mitään sellaista, mikä olisi yhteistä kaikille ”luvuille”. Sen sijaan laajennamme useinkin käsitystämme luvuista. Voimme aloittaa ajattelemalla luonnollisia lukuja, ja myöhemmin oppia laajentamaan tämän rationaalilukuihin, kokonaislukuihin ja kardinaalilukuihin; lopulta irrationaalilukuihin, kompleksilukuihin, surkompleksilukuihin, surreaalilukuihin ja niin edelleen. Ainoana rajana vaikuttaa olevan matemaatikkojen kekseliäisyys.


title: Perheyhtäläisyys

text: Ei ole myöskään riittävää, että ”luku” määriteltäisiin kaikkien näiden eri tyyppien disjunktiona, kuten:


title: Perheyhtäläisyys

text: Kolmas Wittgensteinin käyttämä esimerkki, se josta käsite on saanut nimensä, koski ”perhettä”. Hänen mukaansa saman perheen jäsenten väliset yhtäläisyydet, ”perheyhtäläisyydet” — kuten ruumiinrakenne, kasvonpiirteet, silmien väri, käynti, luonteenlaatu ja niin edelleen — limittyvät ja menevät ristiin samalla tavalla kuin aiemmissakin esimerkeissä.


title: Perheyhtäläisyys

text: Ennen "Filosofisia tutkimuksia" ajateltiin, että ihannetapauksessa asiasta voidaan määritellä sen suku ("genus") ja erottava tekijä ("differentia"). Näin esimerkiksi kolmio määriteltäisiin ”tasokuvioksi (suku), jossa on kolme suoraa sivua (erottava tekijä)”. Loogisesti tällainen määritelmä voidaan nähdä joukkona konjunktioita: kolmio on tasokuvio "ja" siinä on kolme sivua.


title: Perheyhtäläisyys

text: Yleisemmin ”"P"” voitaisiin määritellä yksinkertaisella ”"A":n” ja ”"B":n” konjunktiolla:


title: Perheyhtäläisyys

text: Tutkimalla tarkkaan sellaisten käsitteiden kuin ”peli”, ”luku” ja ”perhe” käyttöä Wittgenstein osoitti, että tällaisen määritelmän löytäminen ei ollut mahdollista suurelle joukolle käsitteitä. Sen sijaan määritelmän tulee joissakin tapauksissa olla konjunktioiden disjunktio:


title: Perheyhtäläisyys

text: Näitä käsitteitä käytetään kuitenkin sellaisella tavalla, että voimme sekä laajentaa että rajoittaa määritelmää lisäämällä tai poistamalla joitakin konjunktioita.


title: Perheyhtäläisyys

text: Perheyhtäläisyyteen liittyy siis tietty epämääräisyys. Wittgensteinin mukaan käsitteillä on tästä huolimatta merkitys; joku voi esimerkiksi sanoa toiselle: ”Seiso suunnilleen tuossa”, ja osoittaa samalla jotain paikkaa. Täsmällisyyden puute ei tee ilmaisusta merkityksetöntä. Vaikka ”pelin” määritelmä voi yhtä lailla olla epätäsmällinen, on sana itse silti merkityksellinen. Tiukempi määritelmä voidaan valita kulloisenkin tarkoituksen mukaan. Tässä tapauksessa ratkaisevaa on käyttötarkoitus, jossa käsitettä käytetään, ja se, kuinka käyttö opitaan, ennemmin kuin jokin täsmällinen merkitys.


title: Perheyhtäläisyys

text: Vaikka emme siis voi esittää ”pelille” tai ”luvulle” täsmällistä määritelmää, se ei tarkoita, ettemme tiedä mitä ne ovat. Wittgensteinin mukaan rajoja ei ole silloin kun niitä ei ole vielä vedetty.


title: Afrikanhanhi

text: Afrikanhanhi eli aiemmalta nimeltään niilinhanhi ("Alopochen aegyptiaca") on afrikkalainen sorsalaji. Sen alkuperäinen elinympäristö sijaitsee Afrikassa, mutta sitä on tarhalintujen karkaamisen vuoksi tavattu vieraslajina eri puolilla maailmaa, niin Kanadassa kuin Australiassakin. Afrikanhanhi on sukunsa ainoa edustaja.


title: Afrikanhanhi

text: Linnun pituus on 63–73 cm ja paino 1,5–2 kg. Valkoposkihanhen kokoinen, väritykseltään vaalean ruskehtava. Lennossa näkyy siivellä suuri valkoinen laikku. Lento on raskasta, hanhimaista. Koiras on väritykseltään hieman kirjavampi.


title: Afrikanhanhi

text: Afrikassa Niilin laakson ja Saharan eteläpuoli. Tarhoista karanneet linnut ovat muodostaneet pesivän kannan ainakin Englantiin, Hollantiin ja Belgiaan. Tavattu myös Suomessa, todennäköisesti tarhalintujen jälkeläisiä.


title: Afrikanhanhi

text: Paikoin runsas kaikenlaisissa vesistöissä. Välttelee kuitenkin tiheän metsän alueita.


title: Afrikanhanhi

text: Osa pesii maahan, osa puihin vanhoihin toisten lintulajien pesiin, joskus korkealle puun latvaan. Munia on 6-12, ja niiden haudonta kestää kuukauden. Sukukypsiä vasta 3–4-vuotiaina.


title: Afrikanhanhi

text: Ruokailee pääasiassa laiduntamalla ruohomaita.


title: Trouble (yhtye)

text: Trouble on yhdysvaltalainen, 1979 Chicagossa perustettu doom metal -yhtye, joka on merkittävä asemastaan tyylilajinsa edelläkävijänä yhtyeiden kuten Candlemass ja Saint Vitus ohella.. Yhtye kehitti tunnistettavan tyylinsä ottamalla vaikutteita brittiläisiltä heavy metal -yhtyeiltä Black Sabbath ja Judas Priest, sekä 1970-luvun psykedeelisestä rockista. Troublen kahta ensimmäistä albumia "Psalm 9" ja "The Skull" pidetään doom metalin merkkiteoksina. Yhtyeen menestynein albumi on "Manic Frustration", jota on myyty yli 100 000 kappaletta. 6 studioalbumin ja Yhdysvaltojen sekä Euroopan kiertueiden jälkeen Trouble hajosi 1996 mutta 6 vuotta myöhemmin palasi julkaistakseen albumin Escapi Music -levymerkillä.


title: Trouble (yhtye)

text: Yhtyeen keskeiset jäsenet ovat olleet kitaristit Rick Wartell ja Bruce Franklin, rumpali Jeff Olson ja laulaja Eric Wagner, jonka paikan on sittemmin ottanut Kory Clarke. Yhtyeen ensimmäinen levy-yhtiö Metal Blade Records markkinoi Troublea alkuaikojensa raamatullisten sanoitustensa vuoksi "white metal" -yhtyeenä – vastakohtana nousevalle black metal -suuntaukselle – vaikka Trouble ei pitänyt itseään kristillisenä ryhmänä.


title: Trouble (yhtye)

text: Trouble perustettiin vuonna 1979, kun laulaja Eric Wagner sekä kitaristit Rick Wartell ja Bruce Franklin halusivat soittaa raskasta musiikkia Black Sabbathin, Deep Purplen, Judas Priestin sekä muiden 1960–1970-lukujen yhtyeiden viitoittamalla tiellä. Lehti-ilmoitusten kautta yhtyeeseen liittyivät pian basisti Sean McAllister ja rumpali Jeff Olsen. Tyypillisen nuoren yhtyeen tavoin Trouble soitti pieniä konsertteja Chicagossa, Illinoisissa. Yhtye soitti covereita omien kappaleidensa lisäksi ja alkoi tulla tunnetuksi kotikaupungissaan.


title: Trouble (yhtye)

text: Trouble esiteltiin suuremmalle yleisölle, kun sen ensimmäinen äänittämä "The Last Judgement" -kappale pääsi Metal Blade Recordsin kokoelmalle "Metal Massacre Vol. 4". "Metal Massacre" -kokoelmilla levy-yhtiö tapasi kokeilla yhtyeiden suosiota ennen kuin pitempia sopimuksia tehtiin. Kyseiset kokoelma-LP:t olivat haluttuja varhaisella 1980-luvulla ja toivat monet yhdysvaltalaiset yhtyeet kuuluisuuteen.


title: Trouble (yhtye)

text: Troublelle kirjoitettiin pitempi sopimus Metal Blade Recordsilla, joka pian julkaisi 12-tuuman vinyylilevyn "Assassin". Sitä seurasi ensimmäinen studioalbumi "Psalm 9" (1984). Se oli alun perin Troublen omaan nimeä kantava albumi, mutta se nimettiin myöhemmissä painoksissa viimeisen kappaleen mukaan. "Psalm 9" osoittautui vuosien mittaan kriitikoiden ylistämäksi doom metal -merkkiteokseksi. "Bastards Will Paysta" ja "The Tempterista" tulivat Troublen tunnetuimpia ja useimmin cover-versioiksi tehtyjä kappaleita. Albumin jälkeen Sean MacAllister jätti yhtyeen, mutta Troublen roudari Ron Holzner soitti bassoa "Psalm 9" -kiertueella.


title: Trouble (yhtye)

text: Toinen albumi "The Skull" (1985) taas on niin yhtyeen itsensä kuin kriitikoiden mukaan Troublen synkein, masentavin ja raskain albumi. "The Skull" jäi ilmestyessään "Psalm 9" -albumin varjoon, vaikka osa kriitikoista pitää sitä ensialbumin kaltaisena doom metal -klassikkona. Nauhoitusten jälkeen rumpali Jeff Olsen jätti yhtyeen. Urbaanin legendan mukaan hän päätti ryhtyä saarnaajaksi. Todellisuudessa Olsen lähti opiskelemaan Berklee School of Musiciin. Hänen tilalleen tuli Dennis Lesh.


title: Trouble (yhtye)

text: "Run to the Light" (1987) jäi niin yhtyeen kuin kriitikoidenkin mielestä edellisiin albumeihin verraten vaisummaksi ilmaisunsa puolesta eikä myynyt yhtä hyvin. Nimi "Run to the Light" on peräisin "Poltergeist"-elokuvan erään kohtauksen vuorosanoista. Albumin nimikappaleesta tuotettiin Troublen ensimmäinen musiikkivideo, jota näytettiin jonkin verran Music Televisionilla. Rumpali Ted Kirkpatrick soitti Dennis Leshin sijaisena Troublen "Run to the Light" -kiertueella ennen kuin hän perusti oman yhtyeensä, Tourniquetin. Myöhemmin Lesh erosi yhtyeestä, ja hänen tilalleen tuli Barry Stern.


title: Trouble (yhtye)

text: Kahdella ensimmäisellä albumilla olevien raamatullisten sanoituksien vuoksi levy-yhtiö Metal Blade alkoi mainostaa Troublea "white metal" -termillä, jonka yhtiö itse keksi vastakohdaksi black metalille. Laulaja-sanoittaja Eric Wagner on kertonut muutamissa haastatteluissa, että hän haki lyyristä innoitusta Raamatusta mutta ei suoranaisesti myönnä, että sanoitusten takana on kristillistä vakaumusta. Wagner ei omien sanojensa mukaan pitänyt leimallisesti metallimusiikkiin liitetystä saatananpalvonnasta saatikka uskonut siihen.. Wagnerin mukaan "white metal" -leimassa oli kyse lähinnä yhtyeen markkinoinnista jollain tavalla, koska black metal oli nouseva tyylisuunta ja ideologia 1980-luvulla, ja black metaliksi luokiteltiin sellaisiakin yhtyeitä kuten Slayer ja Danzig. Vaikka yhtye vastusti nimitystä, Troublea nimitettiin 1980-luvun puolivälissä yleisesti "white metal -yhtyeeksi".


title: Trouble (yhtye)

text: Troublen sanotaan jatkaneen siitä, mihin Black Sabbath jäi Ozzy Osbournen lähdettyä yhtyeestä. Trouble kuului doom metal -suuntauksen tärkeisiin kehittäjiin ja uranuurtajiin yhdessä Saint Vitusin, The Obsessedin ja Candlemassin kanssa..


title: Trouble (yhtye)

text: Trouble alkoi heti vaikuttaa muihin yhtyeisiin kasvavassa metallimusiikkisuuntauksessa. Erään kuuluisan tarinan mukaan James Hetfield ja Kirk Hammett Metallicasta nousivat Troublen lavalle - konsertin jälkeen - ottamaan selvää kuinka sen vahvistimet olivat säädetty tuottamaan ainutlaatuiset äänensä.


title: Trouble (yhtye)

text: Kolme vuotta "Run to the Light" -albumin jälkeen Trouble kiinnitettiin Rick Rubinin Def American -levy-yhtiölle. Pian yhtye äänitti nimialbuminsa "Trouble" vuonna 1990. Albumilla soitti uusi rumpali Barry Stern. Rick Rubin tuotti Troublen kirjoittamasta kappaleaineistosta kokeellisempaa: kappaleissa oli enemmän vaikutteita stoner rockista, unohtamatta kuitenkaan voimasointuja. Lisäksi albumin musiikissa on aiempaa enemmän aineksia 1970-luvun psykedeelisestä rockista. Doom metal -aineksia on selkeimmin kappaleilla "R.I.P." ja "Black Shapes of Doom". Lisäksi kappaleista "Psychotic Reaction" ja "At the End of My Daze" kuvattiin musiikkivideot, jotka saivat jonkin verran televisiolähetysaikaa.


title: Trouble (yhtye)

text: Rick Rubin tuotti myös seuraavan albumin "Manic Frustration", jolla Troublen tyyli vaihtui jonkinlaiseksi The Beatles -tyylisen psykedeelisen rockin, blues rockin, stoner rockin ja heavy metalin sekoitukseksi. Albumin myötä Wagnerin sanoitukset alkoivat kertoa enemmän huumeista ja niiden käyttämisestä, mistä vastikään kristityksi kääntynyt kitaristi Bruce Franklin ei pitänyt. Vuonna 1990 yhtye esiintyi Dynamo Open Air -festivaaleilla Hollannissa, Eindhovenissa. Festivaalien ajankohtana kappaleista "Memory`s Garden" ja "Come Touch the Sky" kuvattuja musiikkivideoita näytettiin erityisen paljon MTV Europe -televisiokanavalla. Trouble palasi festivaaleille myös vuosina 1993 ja 1995.


title: Trouble (yhtye)

text: "Manic Frustrationin" jälkeen yhtye jätti Def Americanin, vaikka albumi on yhtyeen menestynein, ja on vuosien kuluessa myynyt arviolta 100 000 kappaletta. Ilmestyessään "Manic Frustrationin" myynti ei tosin ollut erityisen huimaa, sillä tuolloinen grunge-aalto teki metallimusiikista epäsuosittua vuosikausiksi. Eric Wagner on kertonut eräässä haastattelussa, että Trouble ei saanut korvauksia kummastakaan Def Americanilla julkaistusta albumistaan, minkä vuoksi yhtye ei halunnut jatkaa yhteistyötä. Def American oli tuolloin jo taloudellisissa vaikeuksissa.


title: Trouble (yhtye)

text: Kuudes albumi "Plastic Green Head" julkaistiin vuonna 1995 Century Media Records -levymerkillä, jonka kanssa yhtyeellä oli sopimus vuodesta 1994 eteenpäin. Albumi jatkoi yhtyeen uutta stoner metal -tyyliä, ja sanoitukset ovat edellisen albumin tavoin huumekeskeisiä. "Plastic Green Head" sai edellisten albumien tavoin päasiassa hyviä arvosteluja alan julkaisuissa mutta jakoi mielipiteitä Troublen laajaksi kehittyneen ihailijakunnan keskuudessa.


title: Trouble (yhtye)

text: Trouble teki klubikiertueen Saksan ja Hollanin poikki. Keskinäisistä erimielisyyksien vuoksi yhtye hajosi kesken "Plastic Green Head"-kiertueen vuonna 1996. Sen jälkeen Eric Wagner perusti yhtyeen Lid, ja Bruce Franklin aloitti King’s X -yhtyeen Doug Pinnickin kanssa musiikkihankkeen Supershine, jolla on levytyssopimus "Metal Blade Recordsin" kanssa.


title: Trouble (yhtye)

text: Vuosien varrella Trouble soitti yksittäisiä konsertteja laulaja Kyle Thomasin (Exhorder, Floodgate) kanssa. Yhtye myös esiintyi Stoner Hands of Doom -festivaaleilla Washington DC:ssä Kyle laulajanaan. Saksalainen metallimusiikin aikakauslehti Rock Hard kirjoitti samoihin aikoihin, että Trouble olisi menossa studioon äänittimään albumin nimeltä "Seven", mitä ei kuitenkaan tapahtunut. Vuoden 1999 jälkeen yhtye oli virallisesti hajonnut.


title: Trouble (yhtye)

text: Muutamaa vuotta myöhemmin Dave Grohl otti yhteyttä Eric Wagneriin ja pyysi tätä laulamaan Probot-hankkeensa kappaleella "My Tortured Soul". Wagner äänitti laulut kappaleelle vaikkei henkilökohtaisesti tavannut Grohlia. Hankkeeseen osallistuminen kuitenkin palautti Wagnerin innostuksen musiikkiin, ja hän otti pian yhteyttä vanhoihin yhtyetovereihinsa Bruce Frankliniin, Rick Wartelliin ja Jeff "Oly" Olseniin. Basistiksi liittyi yhtyeen vanha roudari Chuck Robinson, joka oli oppinut soittamaan bassoa Troublen kiertueilla. Trouble oli taas koossa, ja alkajaisiksi se esiintyi Tukholmassa virkaveljensä Candlemassin kanssa. Tapahtumasta kuvattiin live-dvd, jolle Trouble alkoi etsiä julkaisijaa. Yhtye alkoi myös kirjoittaa uutta musiikkia.


title: Trouble (yhtye)

text: 2. huhtikuuta 2005 nimialbumilla ja "Manic Frustrationilla" soittanut rumpali Barry Stern menehtyi lonkkaleikkauksen lisävaikeuksiin. Tapauksesta kerrottiin melko laajasti..


title: Trouble (yhtye)

text: Trouble on comeback-esiintymisensä jälkeen soittanut yksittäisiä konsertteja Chicagon alueen klubeilla ja ollut pääesiintyjänä yhdysvaltalaisilla metallifestivaaleilla työstäessään uutta albumia.


title: Trouble (yhtye)

text: Vuonna 2006 Trouble sai purettua sopimuksensa Century Media Recordsin kanssa ja allekirjoitti levytyssopimuksen Escapi Musicin kanssa, joka julkaisi yhtyeen live-dvd:n "Live in Stockholm". Yhtye esiintyi Saksassa, Alankomaissa sekä Yhdysvalloissa.


title: Trouble (yhtye)

text: Vuonna 2006 yhtye äänitti uuden albumin "Simple Mind Condition", joka päätettiin julkaista 3. maaliskuuta 2007. Tyyliltään albumi on suoraa jatkumoa Plastic Green Headille: "Simple Mind Condition" ei ole doom metalia vaan perinteistä heavy metalia psykedeelisen rockin vaikutteilla. Myös Troublen aikoja sitten loppuunmyydyt albumit "Psalm 9" ja "The Skull" masteroitiin uudelleen ja julkaistiin lisä-dvd:en kera loppuvuodesta 2006. Albumin "Plastic Green Head" uusintajulkaisupäiväksi päätettiin 20. helmikuuta 2007. Uuden albumin julkaisua tukeakseen yhtye teki vuonna kiertueet Yhdysvalloissa ja Euroopassa.


title: Trouble (yhtye)

text: 2. toukokuuta 2008 ilmoitettiin, että Eric Wagner jätti yhtyeen yksimielisen sovinnon jälkeen, ja hänen tilalleensa tuli Kory Clarke Warrior Soul -yhtyeestä. Jeff Olson ilmoitti jättävänsä yhtyeen kesällä 2008. Hänen paikkansa otti Wet Animal -yhtyeen Mark Lira .. Trouble esiintyi 16. elokuuta 2008 Suomessa, Oulun Jalometalli Festival -tapahtumassa.


title: Trouble (yhtye)

text: Syyskuussa 2008 kitaristi Rick Wartell kertoi Rock N Roll Experience -lehdelle, että Trouble on kirjoittanut "8 tai 9 uutta kappaletta" uudelle albumilleen, ja että yhtye aloittaisi äänitykset kiertueen jälkeen. Kysyttäessä albumin musikaalisesta tyylisuunnasta wartell sanoi: "Tiedän, että ihmiset ovat sanoneet näin miljoon kertaa ja tiedän, että olette kuulleet tämän miljoona kertaa, mutta se on aika v---- raskas, sanotaan näin! Bruce Franklinin ja minun kirjoittama musiikki menee kokoajan raskaammaksi... siitä tulee raskaampaa ja tahdomme Koryn lisäävän tyyliään siihen, mitä teemme. Siinä kaikki mitä oikeastaan tahdomme tältä."


title: Trouble (yhtye)

text: 4. maaliskuuta 2009 yhtye ilmoitti kotisivuillaan, että uuden albumin nimeksi on alustavasti valittu "The Dark Riff". Uutisessa Trouble ilmoittaa palaavansa 1980-luvun puolivälin tyyliseen doom metaliinsa. Elokuussa 2009 yhtye esiintyi Wacken Open Airissa, Saksassa. 9. syyskuuta 2010 yhtye ilmoitti, että se "valmistautuu studioon menemistä varten". Olemme tehneet valmentavia äänitteitä ja hioneet asioita tuottaaksemme parhaan mahdollisen Trouble-albumin."


title: Trouble (yhtye)

text: Troublen musiikki on perinteistä doom metalia, vaikka yhtyeen myöhempi tuotanto esittelee enemmän aineksia stoner rockista ja psykedeelisestä rockista. Eräät kriitikot kirjoittavat, että yhtyeen musiikki oli retroa – harrasti vanhoja muoteja – jo ennen kuin termiä edes tunnettiin, sillä Troublen musiikki sekoitti 1970-luvun rockia metalliinsa. Yhtyeen musiikki vaihtelee hitaasta keskitahtiseen, mutta se oli hitainta metallia, jota kirjoitettiin aikana, jolloin NWOBHM ja thrash metal -yhtyeet soittivat koko ajan nopeampaa ja nopeampaa. Yleisesti ottaen Troublen kappaleet kulkevat yhtä nopeasti, kuin Black Sabbathin hitaimmat kappaleet kuten "Iron Man", "Lord of this World" ja "Into the Void". Siinä missä Iron Maidenin ja Saxonin hitaimmat kappaleet tapaavat kallistua balladien suuntaan, kaikki kappaleet "The Skull" -albumilla ovat yhtä raskaita kuin hitaita, tuotettuna omaleimaisella, rouhealla säröllä sekä melodisilla, yhtenäisilla – enemmän kuin yltäkylläisillä tai mahtailevilla – kitarasooloilla. Troublea voisi parhaiten kuvailla sanoen, että se yhdistää Black Sabbathin riffit ja tempot NWOBHM -yhtyeiden, kuten Iron Maidenin ja Judas Priestin kaksoiskitarahyökkäyksiin. Kahdella ensimmäisellä albumilla sekä satunnaisesti muilla albumeilla kitaratyöskentely maalaa eeppisiä ja uhkaavia maisemia, minkä vuoksi yhtyeen musiikkia on kuvailtu "majesteettiseksi doom-saarnaukseksi". Troublen äänimaailma on yleisesti ottaen kuiva ja raskas, ja tehokeinoja kuten kaikua on käytetty säästeliäästi. Aikansa muista metallimuusikoista poiketen Troublen jäsenillä olivat repaleiset farkut, tiukat t-paidat, hapsut ja pyöreät aurinkolasit - hippiliikkeen tyypillistä pukeutumistyyliä..


title: Trouble (yhtye)

text: Eric Wagnerin sanoitukset käsittelevät erilaisia aiheita mutta varsinkin varhaiset albumit tunnetaan raamatullisista viittauksistaan, koska ne olivat 1980-luvulla harvinaisia metallimusiikissa. Joissain kappaleissa on suoria lainauksia Raamatusta, ja ovat yleisilmeestään synkeitä, alakuloisia ja masentuneita. Tietyt kappaleet ovat kantaa ottavia, kuten "Bastards Will Pay" ("Psalm 9"), joka arvostelee päättäjien ulkokultaisuutta ja ristiriitaista käytöstä ("You tell us not to steal/ You tell us not to kill/ Then you tell us to fight for your country/ That's tell us to die"). Wagner tyypillisesti sävyttää sanoituksensa hippiliikkeen "rauhaa ja rakkautta"-aatteilla sekä melankolialla, ja "Manic Frustration" -albumista eteenpäin sanoitukset ovat käsitelleet huumausaineiden aiheuttamia harhoja. Esimerkiksi mainitulta albumilta kappaleet "Hello Strawberry Skies" ja "Mr. White".


title: Trouble (yhtye)

text: Ongelmat Metal Bladen ja Def Americanin kanssa aiheuttivat sen, että Trouble ei saavuttanut kaupallista menestystä. Yhtyeen musiikkivideoita on näytetty Music Televisionilla sekä Yhdysvalloissa että Euroopassa, mutta vain "Manic Frustration" on myynyt lähemmäs 100 000 kopiota, ollen yhtyeen menestynein albumi. Troublen todelliset aikaansaannokset piilevät muualla kuin kaupallisessa menestyksessä: All Music Guide kirjoittaa yhtyeestä, että "Troublen saavutukset kuitenkin pelastivat metallimusiikin alkuperäisen kaavan väärinkäytöltä ja kaiversi sen graniittiin, jotta kaikki myöhempien sukupolvien doom metal -yhtyeet voisivat jatkaa sen tutkimista."


title: Trouble (yhtye)

text: Troublen kaksi ensimmäistä albumia ovat maineikkaita ja arvostettuja metallipiireissä. Kolmatta albumia, "Run to the Light", pidettiin kuitenkin "pettymyksenä". Asiat muuttuivat, kun yhtye kiinnitettiin Def Americanille: Rick Rubin auttoi yhtyettä muokkaamaan tyyliään yhtenäisemmäksi. Vuoden 1990 nimialbumi sai All Music Guiden mukaan "suurenmoisia arvosteluja kaikissa merkittävissä metallimusiikin aikauslehdissä" ja psykedeelinen "Manic Frustration" oli "kriitikoiden ylistämä, kulttihurmosta aikaan saanut metallimusiikin mestariteos". Vuoden 1995 "Plastic Green Head" sai hyviä arvosteluja, ja "albumin kappaleet myös tihkuivat käsinkosketeltavaa tunnetta hienovaraisesta vahvuudesta". Troublea ei kuitenkaan pidetty yleisesti erityisen omaperäisenä yhtyeenä, ja se on jäänyt selkeän esikuvansa varjoon: jotkut kriitikot luonnehtivat Troublea lähinnä "köyhän miehen Black Sabbathiksi". Kaikesta huolimatta Troublen vaikutus metallimusiikkiin on kiistaton.


title: Palturitupakka

text: Palturitupakka eli kessu eli nurkantakanen ("Nicotiana rustica") on koisokasvien heimon tupakoiden sukuun kuuluva kasvilaji. Palturitupakka oli intiaanien käyttämä tupakka, jota he kutsuivat "mapachoksi". Se tuli ensimmäisenä tupakkalajeista Eurooppaan. Se oli aluksi käytetyin tupakkalaji ja vahvan venäläisen mahorkan raaka-aine. Yhdessä kasvissa onkin Hyötykasviyhdistyksen siemenluettelossa (2014) ilmoitettujen tietojen mukaan noin 10 prosenttia enemmän nikotiinia kuin yleisesti käytetyssä virginiantupakassa. Nykyään sitä kasvatetaan tupakan valmistusta varten lähinnä Aasiassa ja etenkin Venäjällä. Se kasvaa myös viileässä ilmastossa. Sitä on viljelty Suomessakin, etenkin pula-aikana, mutta 1950-luvulla sen viljely Suomessa kävi kannattamattomaksi, kun virginiantupakan tuonti Suomeen alkoi.


title: Palturitupakka

text: Palturitupakka kasvaa noin metrin korkuiseksi, hyvässä maassa korkeammaksikin, ja yhdestä kasvista saadaan parikymmentä 60–67 cm pitkää ja 38–46 cm leveää lehteä, joiden väri vaihtelee keltaisesta vihreään. Kukat ovat kellanvihreitä tai valkoisia. Lehtien pinta on täynnä pieniä ja tahmeita karvoja. Yksi kasvi voi tuottaa jopa miljoona siementä.


title: Drowned World Tour

text: Drowned World Tour oli yhdysvaltalaisen poplaulaja Madonnan vuoden 2001 kesäkuussa alkanut konserttikiertue, joka kiersi ympäri Pohjois-Amerikkaa ja Eurooppaa. Konsertit järjestettiin 16:ssa eri kaupungissa ja konsertteja oli yhteensä 47 kappaletta. Kiertue oli Madonnan viides kiertue.


title: Drowned World Tour

text: 26. elokuuta pidetty konsertti on julkaistu dvd:llä.


title: Drowned World Tour

text: Madonnan edellinen kiertue The Girlie Show Tour pidettiin vuonna 1993. Ennen Drowned World -kiertuetta piti olla kaksi kiertuetta, "Bedtime Stories" ja "Ray of Light" -albumien jälkeen, mutta kun kiertueet piti järjestää, Madonna oli molemmilla kerroilla raskaana.Esityslista sisälsi kappaleita kahdelta edelliseltä albumilta, "Ray Of Lightilta" ja "Musicilta", vuoden 1999 hitin ”Beautiful Strangerin”, kaksi kappaletta "Bedtime Stories" -albumilta (”Secret” ja ”Human Nature”), ja kaksi 1980-luvun hittiä (”La Isla Bonita” ja ”Holiday”).


title: Drowned World Tour

text: Kiertueen viimeisessä konsertissa Madonnan aviomies Guy Ritchie esitti lavalle eksynyttä teknikkoa ”Beautiful Strangerin” lopussa.


title: Moottoritorpedovene Tyrsky

text: Moottoritorpedovene Tyrsky (T 3) oli Suomen merivoimissa palvellut moottoritorpedovene.


title: Moottoritorpedovene Tyrsky

text: Alus rakennettiin Turun Veneveistämöllä vuonna 1943, ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Tyrsky

text: Lindblom suunnitteli alustyypin pohjarakenteen osin uudelleen merikelpoisuuden parantamiseksi nopeuden kärsimättä, ja tulos ylittikin odotukset.


title: Moottoritorpedovene Tyrsky

text: "Tyrsky" osallistui 15. syyskuuta 1944 Suursaaren taisteluun hyökäten saksalaista maihinnousuosastoa vastaan ja vaurioittaen saksalaista M-luokan raivaajaa.


title: Moottoritorpedovene Tyrsky

text: Aluksesta tehtiin 1949 Pariisin rauhansopimuksen mukaisesti moottoritykkivene. Se huutokaupattiin vuonna 1964 museoalukseksi, sillä se oli ilmeisesti parhaassa kunnossa luokkansa kahdeksasta aluksesta. Vaikka alus poistettiin palveluksesta, siihen ei tehty suuria muutoksia, ainoastaan varustusta riisuttiin. Aluksen kunnostamista suunniteltiin vuosien varrella useasti, mutta työhön ei ryhdytty. Vasta vuoden 2004 lopulla sen kunnostaminen aloitettiin, ja alus päätettiin kunnostaa vuoden 1944 asuunsa. Nykyisin se on Forum Marinumin kokoelmissa.


title: Moottoritorpedovene Tyrsky

text: T-luokan muut moottoritorpedoveneet olivat "Tarmo", "Taisto", "Tuima", "Tuisku" ja "Tuuli" sekä sodan jälkeen valmistuneet "Taisto 7" ja "Taisto 8".


title: Georg Henrik Jägerhorn

text:
Georg (Göran) Henrik Jägerhorn af Spurila (6. lokakuuta 1747 Mikkeli – 29. elokuuta 1826) oli suomalainen upseeri ja kirjailija. Hän osallistui an ja oleskeli Tukholmassa Suomen sodan aikaan 1808–1809.
Jägerhorn af Spurila -sukuun kuulunut Georg Henrik Jägerhorn syntyi 1747 Mikkelissä kapteeni Carl Fredrik Jägerhornin ja Elsa Margareta von Fieandtin poikana. Isä oli melkein koko virka-aikansa kuulunut Savon prikaatiin, ja siellä myös Georg Henrik Jägerhorn aloitti uransa vasta 11-vuotiaana. Hänestä tuli varusmestari 1762, luutnantti 1775, kapteeni 1780, majuri 1786, everstiluutnantti 1789 ja kenraalimajuri 1799.


title: Georg Henrik Jägerhorn

text:
Vuonna 1775 Jägerhorn osallistui ihaillun ja arvostetun Georg Magnus Sprengtportenin johtamana Savon alueen kartoittamiseen.
Jägerhorn menestyi erityisesti Kustaa III:n Venäjän sodassa 1788–1790 ja myötävaikutti keskeisesti Porrassalmen taisteluiden kulkuun, jossa hänen rohkeutensa ja viisautensa käänsivät tappion voitoksi. Hänen rohkeutensa ja urhollisuutensa huomattiin myös Parkumäellä ja Kärnäkoskella, joiden taisteluiden jälkeen Jägerhorn palkittiin ylennyksellä everstiksi ja virkanimityksellä kenraaliadjutantiksi. Jägerhorn nimitettiin Savon jääkärirykmentin, Karjalan jääkäreiden, Karjalan rakuunarykmentin sekä Kymenkartanon pataljoonan komentajaksi 23. syyskuuta 1790.


title: Georg Henrik Jägerhorn

text: Jägerhorn ei ottanut osaa Anjalan liittoon, toisin kuin hänen pikkuserkkunsa Johan Anders Jägerhorn ja velipuolensa Johan Henrik Hästesko, joka ainoana teloitettiin osallisuudestaan Anjalan liittoon.


title: Georg Henrik Jägerhorn

text: Jäegerhorn oli erittäin ylpeä suomen kielen taidostaan. Hän oli sotaa kokenut upseeri ja tunsi varsinkin Savon alueen todella hyvin. Vuosina 1791–1793 hän toimi Haapaniemen sotakoulun johtajana, minkä aikana hän kirjoitti useita oppaita ja muistioita. Hän muun muassa ehdotti mottitaktiikan ottamista käyttöön Savon ja Karjalan metsäisessä maasto-olosuhteissa. Rauhan jälkeen Jägerhorn nimitettiin Suomen sotilasylipäällikön, kenraali Wilhelm Mauritz Klingsporin apulaisena, ja Kustaa III:n jouduttua murhayrityksen kohteeksi Jägerhorn määrättiin kaikkien Suomessa olevien joukkojen komentajaksi. Määräys kumottiin poliittisista syistä kuninkaan kuoltua. Jägerhorn ylennettiin kenraalimajuriksi 1799.


title: Georg Henrik Jägerhorn

text: Jägerhorn suunnitteli niin sanotun Jägerhornin aseen Studsare m/1793 Savon jalkaväenjääkärirykmentille ja Karjalan jääkärirykmentille. Aseessa ei ollut rihlausta, ja se valmistettiin Norrtäljessä.


title: Georg Henrik Jägerhorn

text: Vuonna 1804 kuningasmielinen Jägerhorn sai vapautuksen ja muutti Ruotsiin. Hänen muistelmiensa mukaan muutto johtui siitä, että hän ennusti Suomen menetyksen Venäjälle. Hän palasi 1808 palvelukseen Kustaa IV Aadolfin pyynnöstä. Hänet ylennettiin kenraaliluutnantiksi ja nimitettiin Tukholman varuskunnan ylipäälliköksi ja kuninkaan poissaolon aikaisen väliaikaisen valtioneuvoston jäseneksi. Hän pyysi kuitenkin jo joulukuussa vapautusta ja päätti kaikki toimensa armeijassa kokonaan 1812.


title: Georg Henrik Jägerhorn

text: Hän oli Ruotsin miekkaritarikunnan komentaja suurristillä 1809, Krigsmannasällskapetin jäsen vuodesta 1797 ja työskentelevä Krigsvetenskapsakademin kunniajäsen vuodesta 1821.


title: Georg Henrik Jägerhorn

text: Hänen puolisonsa oli Fredrika Charlotta Hongelin. Georg Henrik Jägerhorn kuoli 1826 Vårbyn kartanossaan Brännkyrkan pitäjässä Södermanlandissa Ruotsissa.


title: Maria Wiik

text: Maria Catharina Wiik (3. elokuuta 1853 Helsinki – 19. kesäkuuta 1928 Helsinki) oli 1800-luvun arvostetuimpia suomalaisia taidemaalareita.


title: Maria Wiik

text: Wiik maalasi runsaasti henkilö- ja muotokuvia sekä asetelmia. Wiikin vuonna 1881 maalaama muotokuva sisarestaan Hilda Wiikistä hyväksyttiin Pariisin salonkiin. Wiikin maalaukset olivat yleensä pienikokoisia. Suurin hänen maalauksistaan on "Huono omatunto" (1886), joka on kooltaan 128 cm × 81 cm.


title: Maria Wiik

text: Maria Wiikin isä oli Uudenmaan lääninarkkitehti Jean Wiik. Maria Wiik opiskeli taidetta Suomen Taideyhdistyksen piirustuskoulussa, Adolf von Beckerin yksityiskoulussa sekä Severin Falkmanin yksityisoppilaana. Hän lähti Pariisiin jatkamaan taideopintojaan vuonna 1875. Naiset eivät päässeet opiskelemaan Académie des Beaux-Artsiin, mutta hän sai opettajakseen Tony Robert-Fleuryn Académie Julianissa.


title: Maria Wiik

text: Vuonna 1880 Wiik toimi lukuvuoden verran Suomen Taideyhdistyksen piirustuskoulussa sijaisopettajana. Hän lähti vuosisadan lopulla ystävänsä Helene Schjerfbeckin kanssa jälleen Pariisiin työskentelemään joksikin aikaa muun muassa Bouvet’n ateljeehen Puvis de Chavannesin johdolla. Samana vuonna he matkustivat yhdessä St Ivesiin, Englantiin. Matkan myötä Wiikin teoksiin tuli lisää psykologista tarkkuutta ja tunnelmallisuutta. Wiikin parhaina teoksina pidetään hänen 1880-luvun tuotantoaan.


title: Maria Wiik

text: 1890-luvulla Wiikin tyyli muuttui, ja viimeisinä vuosina maalaamista vaikeutti silmäsairaus. Elämänsä loppuvuodet hän vietti kotimaassa, ja viimeiset työnsä hän maalasi noin vuonna 1923. Vuonna 1954 ilmestyi Pia Katerman väitöskirja Maria Wiikistä.


title: Alphaman

text: Alphaman on ASCII-grafiikkaa käyttävä roguelike-peli, jonka ohjelmoi Jeffrey Olson vuonna 1995 apunaan Peter Jessop ja Gregory Krol. Peli sijoittuu ydinkatastrofin jälkeiselle maapallolle ja sen huomattavin piirre on erittäin runsas erikoisen huumorin käyttö. Pelaajan tavoitteena on pelastaa maailma tuhoutumiselta.


title: Alphaman

text: "Alphamanin" päähenkilö on mutatoitunut ihminen. Sillä on pelin alussa kaksi erikoiskykyä ja yksinkertainen varustus: satunnainen perus-ase, haarniska ja pala ruokaa. Erikoiskykyjä on tahdonvoimaisesta parantamisesta äänihyökkäykseen ja niitä voi käyttää loputtomasti, joskin voimien on käytön jälkeen latauduttava.


title: Alphaman

text: Peli sijoittuu New Yorkin raunioihin, jonka rakennuksia ja luolia pelissä voi tutkia. Luolastot ovat täynnä erilaisia olentoja kuten tulimuurahaisia, ruusupensaita ja gaselleja. Pelin tavoitteena on löytää Grinch-nimisen vihollisen linnoitus ja pelastaa Maa hänen käsistään. Grinch aikoo vapauttaa myrkkyä ilmakehään ja tuhota kaiken elämän. Jotta Grinch voitaisiin voittaa, pelaajan on löydettävä viisi linnaa ja tuhottava niiden hallitsijat, joita ovat mm. Buzz Aldrin ja radioaktiivinen Elvis.


title: Alphaman

text: Esineiden perusluokat ovat aseet (lähi- ja kaukotaistelu), panssarit, ruoka, erilaiset marjat ja monenlaiset suuret ja pienet tekniset esineet. Marjoilla on erilaisia vaikutuksia, jotka saadaan esiin syömällä ja heittelemällä niitä. Teknisiä esineitä on 125, pääosin ne on tunnistettava ennen kuin niitä voi käyttää. Pelistä löytyy esimerkiksi Laserpistooli (ammutaan) ja kotivideoprojektori (nukutetaan vihollisia). Kaikki tekniset esineet, kuten lehtipuhallin, eivät ole käyttökelpoisia ja osasta on suuresti hyötyä.


title: Alphaman

text: Home of the Underdogs -sivuston arvostelussa "Alphamania" pidetään keskeneräisenä, sen pelattavuutta ja vihollisten tekoälyä moititaan. Myönteisinä puolina pidetään sen yksinkertaista käyttöliittymää ja roguelike-peleille epätavallista asetelmaa.